text:
Ese mujya mwibuka gusengerana hagati yanyu? Nibyiza ko hagati y’abashakanye baba bagomba gusenga no gusengera urugo rwabo kugirango Imana irukomeze kandi mubashe kubaho mu buzima bwiza.
}
Ese mujya mwibuka gusengerana hagati yanyu? Nibyiza ko hagati y’abashakanye baba bagomba gusenga no gusengera urugo rwabo kugirango Imana irukomeze kandi mubashe kubaho mu buzima bwiza.
Gusenga
Ese mujya mwibuka gusengerana hagati yanyu? Nibyiza ko hagati y’abashakanye baba bagomba gusenga no gusengera urugo rwabo kugirango Imana irukomeze kandi mubashe kubaho mu buzima bwiza.
Urukundo
Urukundo nyarwo ruranga abashakanye ni ugushyira hamwe kandi bakirinda kugira ibyo bahishanya, mbese bakajya inama mubyo bagomba gukora byose, bizatuma bakundana kurushaho kandi umwe ntazashobora guca inyuma mugenzi we kuko aba atekereza ko umukunzi we ntacyo amukinga muri byose
Gushaka umunezero
Hagati y’abashakanye buri wese aba agomba gushaka uko yanezeza umukunzi we bityo rero ushobora gushaka umunezero mu rugo rwawe ndetse ukereka umukunzi wawe ko umwishimiye birushijejo, ushobora kumutegurira ibikorwa bitunguranye (surprise) nawe uziko akunda kandi uziko nanone bishobora kuba byamushimisha harimo: kumutegurira aniversaire, kumusohokana niba uziko abikunda. Ibyo bishobora kurema umunezero hagati yanyu
Ibiganiro
Ibiganiro ni ngombwa cyane kuko bituma murushaho kugenda mumenyana cyane bigatuma kandi urugo rwanyu rutera imbere kuko buri kimwe cyose muba mukiganiraho ntawishisha undi.
Imbabazi
Ni ngombwa gutanga cyangwa guha imbabazi umukunzi wawe mu gihe yakoze amakosa ariko nanone ningombwa gusaba imbabazi mu gihe uziko wakoshereje umugabo cyangwa umugore wawe, ibi bizatuma muhora munezerewe nimujya mubabarirana ariko nanone ibyo ntibikabe buri gihe kuko uba wizeye yuko uri bubababarirwe ahubwo ujye ukora kuburyo wirinda kugwa mu makosa, aho guhora usaba imbabazi akenshi kuko ashobora kugufata nk’indangare cyangwa se akagufata nk’umuntu utagira icyo yitaho.
Kubahana
Aha ho kubahana ningombwa cyane kuko iyo mutubahanye ni hahandi usanga muhorana umwiryane murugo, biryo rero umuntu wese aba agomba kubaha undi no kumuha agaciro kamukwiriye nkuko bigombwa.
Kwiyakira
Hano bisobanuye ko igihe cyose mwaba murimo mugomba kwiyakira mukirinda kurakaranya ahubwo mugashakira hamwe umuti w’ikibazo cyaba kiri hagati yanyu.
Kwiyitaho
Akenshi umugore washatse umugabo hari ubwo avuga ko ibye byarangiye nta muntu ukimureba ariko nyamara nyuma yo gushaka ahubwo nibwo uba ugomba kwiyitaho cyane kuko abenshi baba bavuga bati umgore wa runaka ameze gutya na gutya, niyo mpamvu uba ugomba kwiyitaho cyane kugirango ugaragare neza mu bandi ndetse uheshe n’ishema uwo mubana
Gufashanya
Aha naho gufashanya ningombwa ariko nanone umugore atagize umugabo inganzwa ngo yumve ko haribyo agomba gukora undi ntabikore, ahubwo muba mugomba gushyira hamwe mugafashanya aho mubona ko ari ngombwa.
Mu gitanda
Umugabo cyangwa umugore iyo yitwaye neza mu buriri bisobanuye ko bose bashobora kugira ibyishimo mubyo bari gukora. Bityo rero buri wese agomba gukora uko ashoboye agashimisha undi nk’uko bikwiriya abashakanye.
Alphonsine


c: text/html

text:
Gicumbi – Hangijwe ibiyobyabwenge bifite agaciro gasaga miriyoni 2
Polisi ikorera mu karere ka Gicumbi yangije ibiyobyabwenge bifite agaciro ka miliyoni 2 n’ibihumbi 640 inakangurira urubyuruko kubireka kuko bibangiriza ubuzima .
Tariki ya 10/9/2015 mu murenge wa Byumba polisi ikorera mu karere ka Gicumbi ifatanyije n’urubyiruko mu gikorwa cyo kwangiza ibiyobyabwenge urubyiruko rwatangaje ko rumaze gusobanukirwa ububi bw’ibiyobyabwenge n’ingaruka bigira ku buzima bwabo.
Hakorima Isdore avuga ko aho bazajya bamenya ko binjije ibiyobyabwenge bazajya bahita batanga amakuru kugirango babikumire bityo byoye gucuruzwa rwihishwa.
Hakorima kandi asanga ibiyobobyabwenge aribyo biza kwisonga mu guhungabanya umutekano kuko uwabinyoye usanga aba yabaye nk’umusazi agateza ibikorwa by’urugomo muri bagenzi be.
Zimwe mu ngaruka z’ibiyobyabwenge bigira ku buzima bw’abantu harimo kuba byangiza ubwonko bw’umuntu bigatuma atagira icyo yimarira mu buzima bwe nk’uko Chief Inspector Munyabarenzi Heriman uhagarariye polisi mu karere ka Gicumbi yabitangaje.
C.I Munyabarenzi yasabye abaturage ko batagomba kugira impungenge zo gutanga amakuru batinya ko abinjiza ibiyobobyabwenge bya kanyanga babikura mu gihugu cya Uganda babahohotera.
Aha yibukije ko ubu umutekano w’abaturage urinzwe neza ku buryo hagize n’umuhohotera yashyikirizwa ubutabera.
Hitimana Christine n’umuhinjacyaha ku rwego rw’ibanze rwa Byumba yasobanuriye urubyiruko ko ibiyobyabwenge nubwo byangiza ubuzima bw’ababinywa bihanwa n’amategeko kuko uwo babifatanye abinywa cgangwa abicuruza ahanishwa kuva ku mwaka umwe kugeza ku myaka itatu agatanga n’ihazabu y’amafaranga y’u Rwanda kuva ubihumbi 50 kugera ku bihumbi 500 cyangwa kimwe muri ibyo bihano.
Abaturage basabwe ubufatanye mu gukumira ibiyobyabwenge batunga agatoki uwabyinjije ndetse bagatangira amakuru ku gihe kugirango bicike burundu muri aka karere karangwamo umutwe wiyise abarembetsi uyinjiza uyikuye mu gihugu cya Uganda.

robotstxt: allowed

filter: keep


text:
Umubare w’abitabira gahunda yo kuboneza urubyaro wariyongereye mu Karere ka Nyaruguru, ibi bikaba byaragizwemo uruhare n’abajyanama b’ubuzima.
Abajyanama b’ubuzima 329 ni bo bifashishijwe muri iki gikorwa cyatumye umubare w’abagore baboneje urubyaro mu Karere ka Nyaruguru bava ku kigero cya 25% kariho muri 2011-2012, bagera kuri 60% mu mwaka wa 2014 ushyira uwa 2015.
Abo bajyanama b’ubuzima bifashishwa muri icyo gikorwa bakaba ari abatsinze ikizami suzumamikorere, cyakoreshejwe n’abakozi bo mu bigo nderabuzima byo muri ako Karere ku bufatanye na Minisiteri y’Ubuzima.
Nk’uko bitangazwa n’ushinzwe ubuzima muri Nyaruguru, Karemera Athanase avuga ko mbere y’uko abajyanama b’ubuzima bahabwa izo nshingano, abagore baboneje urubyaro bari ibihumbi 28 nyuma barazamuka bagera ku bihumbi 35 hafi 36.
Avuga ko abagore bose bari mu Karere ka Nyaruguru ari 59.893, ababoneje urubyaro bakaba bihariye 60%.
Karemera ati "Runyombyi niwo Murenge ufite abagore benshi bitabira gahunda yo kuboneza urubyaro kurusha abandi kuko ubu yihariye 3% by’abagore bose baruboneje.”
Abagore baboneje urubyaro mu Karere ka Nyaruguru ngo bakoresha uburyo butandukanye, ubw’igihe kigufi n’igihe kirekire.
Mukaruziga Marthe, ni umwe mu bagore bo mu Murenge wa Kibeho baboneje urubyaro, yatangarije ikinyamakuru Izuba Rirashe ko, uyu mwaka batangiye ari uwa gatatu abajyanama babafasha muri gahunda zo kuboneza urubyaro kandi babona bigenda neza.
Ati "Ntitukiruha tujya ku kigo ndera buzima keretse abashaka gukoresha uburyo bw’igihe kirekire, naho ab’igihe kigufi dufatira imiti ku bajyanama b’ubuzima, ni nayo mpamvu ubwitabire bwazamutse.”
N’ubwo Akarere ka Nyaruguru gafite abajyanama b’ubuzima bafasha abaturage kuboneza urubyaro ngo hari n’imidugudu itabafite, bigakorwa n’abo mu yindi Midugudu kuko abaho batsinzwe isuzumamikorere ryavuzwe haruguru.


text:
Ikiraro ni ingenzi ku matungo n’uburyo bwo korora bwerekana ubwoko bazifashisha. Ubwoko bw’ibiraro burimo ibice bitatu hari aho bubaka hato hagatanga umusaruro mwinshi, aharinganiye n’ahanini ariko hatanga umusaruro muke.
Ubwoko bubiri bwambere busaba kubaka ikiraro gifite igisenge n’uruzitiro, mugihe ubwoko bwa gatatu budasaba ikiraro kubera ko ureka ubushyo buke bwakijyambere cyangwa ntabwo babureka bukarisha mu gisambu. Ikibitandukanya ni igihe amatungo amara ari hanze y’ikiraro.
Ibiraro bikenerwa
Gushyira ibiraro by’amatungo atameze neza ukwabyo
Gushyira kumurongo ibiraro inka zibyariramo.
Ibiraro by’inyana
Ibiraro byo kubanguriramo.
Ubutaka bunini amatungo agomba kurishamo.
Ibyo wagenderaho muri rusange kugira ngo itungo rigire ubuzima bwiza n’isuku.
Wizere ko ikirere gisa neza kandi buri gihe unifashisha imiti yica udukoko mu kiraro cy’amatungo.
Niba itungo ridwaye, rishyire ukwaryo mukwirinda ikwirakwizwa ry’indwara uhite ureba n’umuganga w’amatungo ako kanya.
Gukingira amatungo akivuka kandi ukanagenzura mugihe akiri mato.
Uyihe imiti y’inzoka kugihe.
Usukure buri gihe icyo ziriramo nicyo zinweramo amazi.
Ikiraro cy'Inka
Ikiraro ni ingenzi ku matungo n’uburyo bwo korora bwerekana ubwoko bazifashisha. Ubwoko bw’ibiraro burimo ibice bitatu hari aho bubaka hato hagatanga umusaruro mwinshi, aharinganiye n’ahanini ariko hatanga umusaruro muke.


text:
Page 4 of 8
KWANGA, GUTUKA NO GUSEBYA ABAGORE B'INTUMWA Y'IMANA
Abashiyat batuka bakanasebya abagore b'Intumwa y'Imana aribo Aisha umukobwa wa Abubakar na Hafswa umukobwa wa Omar, aba bagore b'Intumwa bombi abashiyat babafitiye urwango rukomeye cyane ku buryo bafite ubusabe bwihariye babasabira buri gihe nyuma y'iswala bagira bati:" Nyagasani shyira umuvumo wawe ku bigirwamana (amasanamu) bibiri by'abakurayishi Abubakar na Omar unashyire imivumo yawe ku mashitani abiri ari yo abakobwa babo Aisha na Hafswa. Aha Aisha na Hafswa barazira ko ari abakobwa ba Abubakar na Omar.
Igisubizo kuri iyi myemerere y'abashiat:
==Gutuka abagore b'Intumwa y'Imana nka Aisha na Hafswa abakobwa ba Abubakar na Omar ibyo bikorwa n'abashiat n'abanswarullah ndetse bakaba barabigize Idini,ibyo rero ni ukwigomeka ku Mana no kwambura agaciro urugo rw'Intumw y'Imana, ibyo babikora biyibagiza nkana ko abagore b'Intumwa y'Imana ari ababyeyi b'abemeramana bose nk'uko bishimangirwa na Qor'an ntagatifu, ariko abakora ibyo ntawabarenganya kuko bo atari abemeramana, kuko utabubaha ngo anabakunde ntababarwamo. Gukunda no kubaha abagore b'intumwa y'Imana n'abasangirangendo bayo ni mu biranga abemeramana b'ukuri.
==Gutuka no gusebya abagore b'Intumwa y'Imana ni ukwigomeka ku Mana no guhinyuza nkana ibyiza n'agaciro kabo byavuzwe henshi muri Qor'ani no mu mvugo z'Intumwa y'Imana(Imana imuhe amahoro n'imigisha) nk'uko biza kugaragazwa ku musozo w'iri somo.
ICYITONDERWA :
Aha icyo tugomba kumenya ni uko ibyavuzwe kabashiyat mu myemerere yabo ari nayo myemerere y'abanswarullah agatsiko kakwiriye hano iwacu mu Rwanda kanigarurira benshi mu bayislamu, bityo rero ntaho batandukaniye uretse inyito gusa ariko imyemerere ni imwe niyo mpamvu iyo havuzwe umushiyat tujye twumva uwiyita AnswaruLLah niyo havuzwe Answarullah tujye twumva umushiya nta tandukaniro kuko mu bimenyetso biranga abashiat byavuzwe n'abamenyi baragize bati:{{ Nuzabona umuntu utuka abasangirangendo b'Intumwa (abaswahaba) agahakana ubuyobozi bwa mbere ya Ally uzamenye ko ari umushiat}}. Ubwo rero Answarullah ni abashiyat kandi twose turi mu dutsiko twayobye dufite imyemerere inyuranyije n'iya Islam, Abantu bagomba kukirinda no kugasobanurira abayislamu kugirango bamenye ubuyobe bwako.
AGACIRO N'IBYIZA BY'ABAGORE B'INTUMWA Y'IMANA MUHAMADI (Imana imuhe amahoro n'imigisha) N'ABASANGIRANGENDO BAYO.
IBYIZA N'AGACIRO K'ABAGORE B'INTUMWA Y'IMANA:
Abagore b'Intumwa y'Imana Muhamadi (Imana imuhe amahoro n'imigisha), ni abantu bafite icyubahiro n'agaciro gakomeye muri Islam, buri muyIslam wese ategetswe kubakunda no kububaha kubera icyubahiro cyo kuba abagore b'Intumwa y'Imana, ndetse ibyo ni mubiranga abemera nyakuri.
Gutuka no gusebya uwo ariwe wese mu bagore b'Intumwa y'Imana nka AISHA na HAFSWA (bombi Imana ibishimire) n'abandi, Ni icyaha gikomeye cyane, ndetse kubatuka no kubasebya ni ukwigomeka ku Mana no kwambura agaciro Intumwa yayo. umwemera wese agomba kububaha no kubakunda kuko ari ababyeyi b'abemeramana, nk'uko bigaragazwa na Qur'an ntagatifu aho Imana yagize iti:
"Intumwa (Muhamadi) ni yo ifite agaciro ku bemeramana kurusha roho zabo, kandi abagore b'Intumwa y'Imana ni ababyeyi babo.".
Qur'an 33:6
Ni nayo mpamvu bitari byemewe ko umwemeramana ashakana n'uwo ariwe wese mu bagore b'Intumwa y'Imana Nk'uko atashakana na nyina umubyara, ibyo nabyo bigaragaza icyubahiro cy'abagore b'Intumwa y'Imana, nk'uko Imana yabivuze iti:
"Ntibyemewe kuri mwe kubuza amahoro Intumwa y'Imana nti munemerewe gushakana n'abagore be nyuma ye mu bihe byose, Kuko mu by'ukuri ibyo ni icyaha gihambaye ku Mana".
Qur'an 33:53


text:
Gasabo: Abantu barindwi batawe muri yombi bazira gukubita abayobozi
Abaturage barindwi bo mu Kagari ka Musave, mu Murenge wa Bumbogo, mu Karere ka Gasabo, batawe muri yombi n’inzego z’umutekano bakekwaho gukubita abayobozi n’abashinzwe umutekano.
Mu gitondo cyo ku wa kabiri tariki ya 30 Kanama 2016, abayobozi n’abashinzwe umutekano bagiye muri ako gace mu Mudugudu wa Kagarama gusenyera abaturage bubaka mu buryo bw’akajagari nta byangombwa bafite kandi butajyanye n’igishushanyo mbonera cy’umujyi wa Kigali.
Bamwe mu baturage basenyerwaga ngo umujinya warabishe baza barakaye cyane maze batangira gukubita abayobozi bari baje gusenya izo nzu.
Umwe mu baturage baganiriye na TV1 yagize ati “Inzu imwe bagiye kuyishyira hasi, abaturage barimo abasenyerwaga baza ikivunge bafata inkoni maze bakubita wa muntu wasenyaga, imvururu ziba zirabaye kugera ubwo bahamagara polisi n’abasirikare baraza.”
Undi ati “Nababonye bafite inkoni. Abayobozi ni bo bakubitwaga hari n’uwo bakubise ajya kwa muganga.”
Amakuru y’urugomo rw’abo baturage yemejwe n’Umunyamabanga Nshingwabikorwa w’Akagari ka Musave, Mukakimenyi Christine uvuga ko mu bo bakubiswe harimo n’ushinzwe umutekano wo mu rwego rwa DASSO.
Yagize ati “Twagiye gusenya izo nzu abasore bamwe bafata ibibando bashaka gukubita inzego z’umutekano twari kumwe ku buryo banakubise umu-DASSO umwe, ariko twahise twitabaza inzego z’umutekano ziradufasha. Nta kibazo cyabayemo kirekire ni uwakubise umu-DASSO umwe inkoni ku kuboko, bigaragara ko ari abasore b’abanyarugomo bari bashatse kwigumura ngo barwanye gahunda yo gusenya.”
Uyu muyobozi yakomeje avuga ko barindwi mu bakekwaho urwo rugomo bafashwe bagashyikirizwa polisi mu gihe hari n’abandi bacitse bagishakishwa kuko ngo ibyo bakoze ari urugomo rudashobora kwihaganganirwa.
Abajijwe niba na we yaba ari mu bakubiswe nk’uko byavugwaga n’abaturage, Mukakimenyi yabihakanye avuga ko we atigeze akubitwa.
Mu nama y’igitaraganya yahuje abaturage bo mu Kagari ka Musave n’inzego zitandukanye, babwiwe ko batagomba kwigomeka ku buyobozi, kandi ko bagomba gukurikiza amabwiriza n’amategeko bigenga Umujyi wa Kigali.
Si ubwa mbere ibyo gusenyera abaturage bubaka mu kajagari bikuruye ibibazo mu Mujyi wa Kigali kuko hari abajya kubikorerwa bakavuga ko barengana.
Muri Kanama umwaka ushize hari abaturage bo mu kagari ka Gatunga, mu Murenge wa Nduba, mu Karere ka Gasabo bahanganye n’abayobozi bashakaga kubasenyera inzu bavuga ko yubatswe nta byangombwa, icyo gihe bari bitwaje imyase n’imihini babuza ubuyobozi kubakorera ku mazu.
Icyo gihe abo baturage bavugaga ko harimo akarengane bitewe n’uko ngo hatoranywa bamwe bagasenyerwa kandi hari n’abandi baba barubatse mu buryo butemewe n’amategeko ariko ntibasenyerwe.
Muri Nyakanga umwaka ushize na bwo umuturage wo mu Murenge wa Kanyinya mu Karere ka Nyarugenge wasenyewe inzu n’ubuyobozi bw’Akarere yabanje kwanga kuyivamo aza kuyikurwamo ku ngufu.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Gahunda ya Girinda iri muri zo kurwanya ubukene mu Rwanda, irashimwa na Guverinoma y’u Rwanda ko yagize uruhare rukomeye mu kuzamura umukamo igihugu cyabonaga ku mwaka, wiyongereyeho toni 333 411 mu myaka itanu gusa.
Ubwo Minisitiri w’Intebe yari imbere y’Inteko Ishinga Amategeko, agaragariza imitwe yombi ibyagezweho n’ibiteganyijwe mu rwego rw’ubuhinzi n’ubworozi, yavuze ko umukamo wavuye kuri toni 372,619 muri 2010 ugera kuri toni 706,030 muri 2015. Inyongera ibarirwa kuri 89%.
Murekezi Anastase yagize ati “Uyu mukamo mwiza waturutse kuri Gahunda ya Girinka, no ku ngamba zo kuvugurura inzuri, kuzishyiramo amazi, no gutera amatungo intanga.”
Yanavuze ko kugira ngo ibyo bigerweho, hifashishwa n’ikoranabuhanga mu gutunganya ibiryo by’amatungo, abikorera babigizemo uruhare. Yatangaje ko ubu hujujwe inganda nshya zirimo urwa Premium Animal Feeds (PAFI Ltd) ruri mu Karere ka Rwamagana n’urwa Zamura Animal Feeds ruri mu Karere ka Musanze.
Hari n’urwa Rubirizi rweguriwe umushoramari mu kurushaho kurubyaza umusaruro. Rwatangiye gukora ku mugaragoro mu byumweru bibiri bishize.
Minisitiri w’Intebe yabwiye Inteko Ishinga Mategeko ko abakeneye kugerwaho na Gahunda ya Girinka, bose itarabageraho, ariko mu gihe gito umuhigo uzaba weshejwe.
Yagize ati “Gahunda ya Girinka yakomeje gushyirwamo ingufu. Kugeza ubu imiryango imaze korozwa muri iyi gahunda igeze ku 222,539 (63%) ufatiye ku gipimo cy’ingo 350,000 zigomba kuba zorojwe muri 2017). Uyu mwaka wa 2015 hazatangwa inka 30,000.”
Indi nyungu igihugu cyaboneye muri Girinka
Minisitiri w’Intebe yagaragaje ko gahunda ya Girinka yagize uruhare rukomeye mu gutanga amata, kurwanya imirire mibi mu bana, ifasha abahinzi n’aborozi mu kubona ifumbire no kongera umusaruro, hamwe no kuzamura imibereho myiza y’imiryango yorojwe.
Girinka igaragazwa ko yagize uruhare rukomeye cyane mu gutuma Abanyarwanda benshi bava mu bukene bukabije (extrem poverty) aho ubu habarwa Abanyarwanda bari muri icyo cyiciro bangana na 16.3% mu gihe muri 2010 bari 24.1%.
Ikindi kandi, Murekezi yagaragaje ko undi musaruro ukomeye Girinka yagize kandi ikomeje, uri mu mibanire myiza hagati y’imiryango y’Abanyarwanda yorozanya.
Byongeye, kuva mu mwaka wa 2010 hatangijwe gahunda y’inkongoro y’umwana y’amata ku bana biga mu mashuri abanza, igira uruhare runini mu gufasha mu kurwanya imirire mibi mu bana. Habarurwa abana bangana na 84,702 mu bigo by’amashuri 112 bahabwa amata.
Aha ariko Abadepite bamwe banenze ko ibigo usanga bibyitaho ari iby’Abihayimana.
Intego za Guverinoma ku mukamo w’amata
Guverinoma y’u Rwanda yatangaje ko iteganya gukangurira aborozi gukamira abana babo n’abandi bana bose b’inshuke baturanye, bakabaremera mu rwego rwa gahunda y’inkongoro y’umwana.
Uretse ibyo Murekezi yavuze ko mu rwego rwo gufasha aborozi kuvana inyungu mu bworozi, mu gihugu hose hamaze kubakwa amakusanyirizo y’amata (milk collection centers) 100, kandi iyi gahunda irakomeje. Hubatswe inganda zitunganya amata zirimo Inyange ifite ubushobozi bwo gutunganya litiro 100,000 ku munsi, urwa Blessed Dairy muri Gicumbi District rufite ubushobozi bwo gutunganya litiro 6,000 ku munsi, urwa Chrystal Industries mu Bugesera rushobora gutunganya litiro 4,000 ku munsi.
Hari na gahunda yo kwihutisha isoza ry’imirimo yo kubaka inganda nk’urwa Mukamira Dairy ruzaba rufite ubushobozi bwo gutunganya litiro 40,000 ku munsi, uruganda rwa Rusizi ruzaba rufite ubushobozi bwo gutunganya litiro 10,000 ku munsi, ndetse na gahunda yo kwagura uruganda rwa Nyanza rukava kuri litiro 4,500 rukagera ku 20,000 ku munsi.
Nubwo Leta yagaragaje umusaruro mwiza wa Girinka, Abadepite banenze uburyo hamwe na hamwe abayobozi b’inda nini bavugwaho kurya ruswa, inka igahabwa uwo itagakwiye, byongeye hamwe na hamwe hakanatangwa inka zitujuje ibipimo, ugasanga nta mukamo ufatika zitanze.
Banagaragaje ko inka zimwe zitunzwe n’indyo imwe y’ubwatsi, hamwe n’abayobozi bo mu nzego z’banze ntibakurikirane imibereho yazo ku ho zatanzwe.
Ikindi kibazo cyagaragajwe n’Intumwa za rubanda ni aho hari umukene uhabwa inka akabura ubushobozi bwo kuyitunga uko bikwiye.


text:
Umwa Kigeli wa Kane Rwabugili ni umwe mu Bami bakoze amateka akomeye mu Rwanda rwo hambere, tugiye kubabwira ibyabaye ku ngoma. Bitewew n’ uburyo afite amateka maremare tuzayavunagura mu bice byinshi bitandukanye, tubasabye kutazacikwa na kimwe.
Nk’ uko tubikesha amateka, Kigeli IV Rwabugili yari mwene Mutara II Rwogera na Murorunkwere. Yimye guhera mu mwaka w’ 1853 kugera mu w’ 1895. Ubusanzwe yitwaga Sezisoni, ariko izina rya Rwabugili aza kuryambura mwene Gaceyeye w’ Umwenegitore, akaba yari muramu we kuko yari yararongoye umukobwa wa Mutara II witwaga Nyiramirabuke. Ni umwe mu bami b’ u Rwanda rwo hambere bimye igihe gishyize kera, kandi yaranzwe n’ amatwara. Izina Rwabugili rero rikaba risobanura Nyirububasha, kuko ngo ubugiri bisobanura ububasha.
Uyu Mwami rero akaba yararyatse uwo mugabo kubera ko yari igihangange cyane nk’ uko turi buze kugenda tubibona, ngo ni uko yumvaga ko nta wundi ukwiye kwitwa iryo zina, ahera ko amwita Rwakageyo riramuhama. Hari undi mugabo witwaga Rwabugili, mwene Nyarwaya-Nyamutezi, na we abona ko atagomba kwitiranwa n’ Umwami, ni ko kurimwambura amwita Nyamahe, amwitiranije na mukuru we.
Nyuma y’ umuganura wo muri Kamena 1853, Umwami Mutara II Rwogera yaratanze, ariko ngo akaba yari yarabujije abiru kuzamenyesha umugabekazi Nyiramavugo Nyiramongi urupfu rwe, ngo kuko yari yaranze kunywa kandi atagomba gusigara nyuma yo gutanga k’ Umwami. Mutara amaze gutanga, ni bwo Rwakagara musaza w’ umugabekazi yamusomesheje amata menshi cyane, aba aramwishe.
Iyi ngoma ya Mutara ni yo yarangije igikorwa cyateguwe cyo gutsinda i Gisaka, igihugu byari bihanganye. Ariko u Rwanda rwatakaje ikirwa cy’ ijwi, bitewe n’ uko ubwo Abanyejwi bari bamuzaniye amakoro nk’ uko babigenzaga buri mwaka, yarayanze ategeka ko bayasubizayo kuko inzuzi zasanze Umwami adakwiye kwakira ayo makoro kandi agiuye gutanga. Ijwi rero ryahise ryigomeka, rivuga ko nta mpamvu yo kuruyoboka kuko ritamenye icyihishe inyuma yabyo. Ingoma yakurikiyeho yahuye n’ingorane zo gutakaza abantu benshi mu ntambara yo kwigarurira Ijwi, nyuma Umwami na we aza kuyigenderamo ubwo yari mu nzira ariyeye ngo arigandure.
Ibya Nkoronko
Uyu mugabo Nkoronko yari murumuna w’ Umwami Mutara III Rwogera, ariko yari akomeye cyane kurusha Umwami. Nk’ uko byari akamenyero, hagati yo gutanga k’ Umwami no kwimika undi hanyuragamo iminsi ine. Abiru babiri ni ko gutumira Nkoronko bati : “Umwami yari mukuru wawe, none tubwire uwo yasize avuze ko azazungura ingoma.” Ubwo bagira ngo bamugushe mu mutego wo kuzatangwa n’ Umwami uzakurikiraho. Undi ni ko kubabwira ati : “yasize avuze ko azazungurwa na Nyamwesa.” Ubwo ba biru babiri bashakaga kjo abiru bose baba abagabo b’ amagambo ya Nkoronko. Abiru bose bati natcyo twongera ku magambo ye. Bahera ko batumira Sezisoni na nyina byihutirwa.
Abiru batinyaga ko hashobora kubaho intambara mu gihugu yo kurwanira ubutegetsi kuko Nkoronko yari umuntu akomeye, biza no gukubitiraho ko yari yameneye akabanga Nyamwesa ko ari we ugomba kuba Umwami, kandi yari ari ku ruhande rwe cyane. Ibi byose byatumye abiru bateguza ingabo zikomeye, bakeka ko hashobora kuba intambara. Abatware b’ ingabo bari bashyizwe imbere ni Nyirimigabo ya Marara se wa Nturo watwaraga Intaganzwa, na Nyantaba ya Nyarwaya-Nyamutezi umwuzukuru wa Nyiramuhanda awri umutware w’ izitwaga Nyaruguru.
Iminsi ine ishize, igikomangoma Nkoronko yaratangaye ndetse biramurakaza ubwo yabonaga bazanye ikimasa cy’ umukara gito kuko Sezisoni na we yari umwana ugihagatiye. Icyo kimasa cyari icyo gukuraho uruhu rugakurwamo umwambaro bitaga umugangu uwagombaga kwimikwa akarwambara mu izina ry’ Abanyarwanda bose, kandi inyama zacyo zikaribwaho n’ abaje muri uwo muhango, izisigaye zigatabwa kure, mbese nka wa muhango wa pasika y’ Abisiraheli. Nkoronko ni ko kubabaza igituma bazanye ikimasa gito kandi Umwami ari umugabo ukuze, abiru bamubwira ko atabisobanukirwa kandi ko bitamureba. Nkoronko yahise agira ubwoba abura aho arigitira abonye Sezisoni atambuka imbere y’ abantu yambaye umugangu. Yahise yibuka uruhare yagiye agira mu byari bimaze iminsi biba, amenya ko yashutswe ni uko amenya ko ibye byarangiye.
Nyamwesa wari wabwiwe na Nkoronko ko ari we uza kwimikwa, abonye ko himitswe Sezisoni yahise ahunga yambuka Akanyaru ahungira i Burundi, ariko Nkoronko abonye ko umugore we Murorunkwere ari we ubaye umugabekazi yizera ko nta cyo yazamutwara.
Ishyingirwa rya Rwabugiri
Rwabugili amaze kuba ingimbi, abiru bibwiye ko nta mwami ubaho adafite umugore, ni ko kumumushakira. Baragurije abakobwa b’ Abakonokazi kuko ari bo bagombaga gukomeza kuba abagabekazi, inzuzi ziba zirirabura habura n’ umwe. Babonye habuze umukobwa, bahisemo kuraguriza abagore, inzuzi zerera Nyiraburunga wari umugore wa Gacinya ka Rwabika rwa Gahindiro wari utuye i Gasava hafi ya Kagugu ho mu mujyi wa Kigali. Uwo mugore yari afite abana batatu, ari bo Rutalindwa, Karara na Baryinyonza, abatahana kwa Rwabugili. Kugira ngo bajijishe hatazagira umenya ko Nyiraburunga ari we uzaba umugabekazi w’ ubutaha, abiru bashyingiye abandi barumuna ba Nyiraburunga babiri, aribo Nyiramarora wari ukiri umukobwa, na Nyiramparaye wari wararongowe na Ruhanga rwa Muvunyi bafitanye umwana umwe witwa Muhigirwa, baramumwaka. Abo bana bose uko ari bane (batatu ba Nyiraburunga n’ umwe wa Nyiramparaye), bazanywe kwa Rwabugili bitwa abana be nk’ uko umuco wari umeze. Abo bagore bose bari bene Nzirumbanje, musaza w’ umugabekazi Murorunkwere. Ni ukuvuga ko bari babyara ba Rwabugili.
Byakuwe mu gitabo : ”Ibyo ku ingoma z’ abami b’ u Rwanda unyuze ku muzi w’ Abasuka” cyanditswe na Nyirishema Célestin, 2008".
Reba Video
Amateka y'u Rwanda-Ingoma y’ Umwami Kigeli IV Rwabugiri I
at 8:13:00 AM
Labels: amateka y'u Rwanda


text:
Ibyo twizera, cyangwa imyizerere yacu (Our Doctrine)
1. Imana
Twizera Imana imwe rukumbi, Umuremyi wa byose. (Deuteronomy 6:4; Colossians 1:16) Yigaragaje mu butatu: Data, Mwana, Mwuka wera. Twizera ko Imana ihoraho, izi byose, ishobora byose, ibera hose icyarime, kandi ntihinduka. Irera, irakiranuka, ni urukundo, igira impuhwe n'imbabazi.
2. Yesu
Twizera ko Yesu ari Imana. Si Akamana gato, ni Imana. Imana yiyeretse umuntu ifite umubiri nk'uw'umuntu kugirango imenyeshe muntu urukundo rwayo n'inzira y'agakiza.
Twizera ko Yeu yasamwe n'umwari w'isugi ku bwa mwuka wera. Akiri ku isi mu mubiri, yari Imana Bumana, akaba n'umuntu bumuntu. (John 1:1,14) Ntiyigeze akora icyaha (1 John 3:5), inyigisho ze zose ni ukuri, kandi ni we nzira ijya mu ijuru yonyine (John 14:6).
Twizera ko Yesu yapfiriye ku musaraba akitangaho incungu y'ibyaha by'abantu bose, agahambwa, akazuka ku munsi wa gatatu, nyuma y'iminsi 40 akazamurwa iburyo bwa Data. Twizera ko ari we wenyine agakiza kabonerwamo, ko kandi umwizera wese atazarimbuka, ahubwo azahabwa ubugingo buhoraho. Twizera ko amaherezo azagaruka gutwara itorero nk'uko yabidusezeranije. (Rapture mu cyongereza cyangwa Enlevement de l'Eglise mu gifaransa)
3. Umwuka Wera
Twizera ko mwuka Wera ari Imana. Twizera ko ku bwa mwuka Wera, abahoze ari abanyabyaha bavuka bundi bushya. Twizera ko Mwuka wera afite ubwigenge bwose bwuzuye mu gutanga impano z'Umwuka, akazitanga uko ashatse kandi akaziha uwo ashatse (1 Corinthians 12:12-14).
4. Bibiriya
Twizera ko Bibiriya Yera, kuva mu itangiriro kugeza mu Byahishuwe, ari ijambo ritibeshya, ry'ukuri, ryahumetwe n'Imana. (2 Timothy 3:16-17)
twizera ko abayanditse bari bayobowe n'Umwuka wera, kandi ko ntacyo bibagiwe mu byo Imana yifuzaga ko tumenya kandi yasanze bidufitiye umumaro. (2 Peter 1:21)
5. Abamarayika n'Abadayimoni
Twizera ko habaho ibiremwa by'umwuka byitwa Abamarayika. Twizerako Imana yaremye abamarayiko kugirango bayiramye kandi bayikorere. (Isaiah 14:12-17; Ezekiel 28:12-15)
Twizera kandi ko hariho ibindi biremya by'umwuka byitwa Satani n'Abadayimoni. Satani ni umumarayika waguye, yigarurira itsinda ry'abandi bamarayika bemeye kumukurikira bahinduka abadayimoni, bose biyemeza kurwanya Imana (Isaiah 14:12-17; Ezekiel 28:12-15). satani n'abadayimoni ni abanzi bakomeye b'Imana n'umuntu. Iherezo ryabo ni ukujugunywa mu nyanja yaka umuriro iteka ryose (Matthew 25:41; Revelation 20:10).
5. Umuntu
Twizera ko Umuntu yabayeho aremwe n'Imana (creation) kandi yaremwe mu buryo bw'umwihariko mu ishusho yayo.
(Genesis 1:26-27) Twizera ko biciye mu cyaha cya Adam, umuntu yinjiye muri kamere ibogamira ku cyaha (sinful nature)(Romans 6:23), ariko Imana yamuzigamiye andi mahirwe abonerwa mu kwizera Yesu Kristo. twizera ko amaherezo umuntu wese wabayeho azagera imbere y'intebe y'urubanza, Abizeye by'ukuri bakagororerwa guhabwa ubugingo buhoraho mu ijuru, abigometse ku Mana bagahanishwa kujugunywa mu muriro utazima
6. Agakiza
Twizera ko agakiza ari impano y'Imana biciye mu kwizera umurimo w'ubucunguzi Yesu yarangirije ku musaraba(Ephesians 2:8-9). Twizera ko Yesu yadupfiriye kugirango tubabarirwe ibyaha byacu (Romans 5:8-9).
Twizera ko agakiza kabonerwa mu kwizera Yesu gusa. Imirimo myiza ni imbuto z'agakiza, ariko si yo isabwa ngo umuntu abone agakiza. Twizera ko igitambo Yesu yitanze ubwacyo gihagije, ni yo mpamvu abamwizeye bakamwakira nk'Umwami n'Umukiza w'ubugingo bwabo babikiwe ubugingo bw'iteka. (John 6:37-40; 10:27-30; Romans 8:1, 38-39; Ephesians 1:13-14; 1 Peter 1:5; Jude 24)
7. Itorero n'imihango yaryo
Twizera ko Itorero ari ihuriro ry'abizera Yesu bariho ubu, bagahuzwa no kuramya Umwami yesu no kwamamaza inkuru ye nziza, kandi mu buryo bw'Umwuka bakaba bagize Umubiri wa Yesu (Abefeso 1:22-23).
Twizera ko yesu yasigiye itorero imihango ibiri ariyo:
- Umubatizo wo mu mazi menshi (Matayo28:19) nko kwishushanya na Yesu mu rupfu rwe, mu ihambwa rye n'izuka rye.
- Ifunguro ryera nk'umuhango twasigiwe na Yesu kugirango tujye twibuka amaraso yatumeneye n'umubiri we watanzwe kugira tubabarirwe ibyaha (1 Abakorinto 11:22-26).
Mu itorero, Abizera bigishwa kubaha Imana no guhamya ukwizera kwabo muri kristo.
Twizera ko ubutumwa bwa mbere Yesu yahaye itorero (great commission) ari ukwamamaza inkuru nziza ku isi yose ribahindurira kuba abizera be (Matayo 28:19)
8. Ibihe bya nyuma
- Twizera ko Yesu azagaruka gutwara Itorero (Rapture) mu buryo butagaragara (1 Abatesaronike 4:13-18)
- Twizera ko nyuma yaho, nyuma y'imibabaro ikomeye mu isi Itorero ryarazamuwe, Yesu azagarukana ku isi n'Itorero mu buryo bugaragara, mu cyubahiro cye cyose agashyiraho ingoma y'imyaka 1,000 (Millenium) (Zekariya 14:4-11; 1 Abatesaronike 3:13; Ibyahishuwe 20:4)
- Twizera umuzuko w'abapfuye bose: Abakiranutsi bazazukira kujya mu ijuru ubuzira herezo, Abanyabyaha bazazukira kujugunywa mu muriro utazima aho bazababarizwa ubuzira herezo. (Yohana 5: 28-29; Matayo 25:45-46)


text:
Bose
nta n’umwe warokotse uko bari umunani. Umusaza Sekaziga n’umugore we wari ukiri
umugeni. Umukecuru Bizirema bishe yambaye igikote kirekire cy’umukara. Hiyongeraho abagabo
n’abagore babo bagera kuri 15 bari baturutse mu turere twegereye
Nyamugari baje kwambukira mu byambu by’Akagera.
Ngarutse
gato kuri uriya mukecuru Bizirema, ndibuka ko yageze aho akicara akavuga ngo
ntaho mwongera kunjyana dore igihe mwanzengurukaniye. Mwanzengurukanye muri
yeri (Peyizana R) mu ishyamba ryegereye uruzi mumbaza ubusa ngo nihehe abantu
bambukira bajya muri Tanzaniya? Ati none niba hari ibyo mutaramenya
muze kumbaza muransanga hano ntahandi ndi bujye.
Yavugaga
mu rugo rw’uwitwaga Ferederiko nawe wari warahunze. Byaje kuba ngombwa ko
bamutwara bamuteruye muri cya gikote bamugeza mu rugo Kwa Samuel. Izi nkotanyi zishe aba bantu zari zirindwi. Harimo umwe nibuka waje no
kungira umukozi akankunda cyane witwaga Kajuga Innocent (bagenzi be bamwitaga
Afande Ino).
Ubwo twahise tujya kuba Bukora tukajya tuzana baje
guhiga abantu bambuka bahunga. Aho bukora bari bayobowe n’umufande witwaga Emmanuel Gatembe. Uyu mugabo wari
mugufi unanutse yari atinyitse mugisirikare kuko iyo yabahamagaraga barihutaga
cyane kandi birindaga gukora ibyo atababwiye. Twahuriye Bukora n’abandi bana b’abacikacumu harimo n’abaturutaga cyane.
Icyo gihe nari mfite imyaka 11 ariko harimo n’ibisore bifite nk’ imyaka 15 na 16. Abo rero natwe baradutegekaga kandi
bakambara n’imyenda y’igisirikare. Dutozwa gukundana no kumvikana muri
byose utabikoze agahanwa n’umuhungu witwaga Kagibwami (bamwitaga Kagi). Njyewe nakoraga umurimo wo
guteka no kubaga inkoko n’ihene. Twajyaga mu giturage kuzihiga turi kumwe n’ abasirikare baturinze barimo na Kagi.
Batubujije kwiga imbunda ngo tutazarasana ndetse
bakatubwira ko nihagira uzabona mugenzi we ayegereye azabivuga. Batubuzaga
kurya inyama z’ ingurube ngo kuko
zariye bene wacu interahamwe zishe. Mukwezi kwa munani twahinduriwe imirimo
kandi turatandukanwa. Aha niho nongeye kubona uko inkotanyi zari zikomeje
kubaga abantu mw’ibanga rikomeye.
Iyo twabaga turi i Bukora twajyaga kumva tukumva
amasasu aravuze tukavuga ngo hadui anapigwaaaaaa. Tukiyamira. Twabonaga
inkotanyi zigenda mugitondo izindi zitashye ntidusobanukirwe. Ubwo bankuye
Bukora banjyana i Kameya kumashuri. Nasanzeyo impunzi nyinshi zigera nko
kwijana. Babaga mu mashuri hafi ya yose ariko nashishoza nkabona ziganjemo
abanyagisaka.
Kandi abenshi bari abagore n’abana. Uti ese wabimenyaga ute? Bari bafite inkovu
z’ imyotso miremire
ishoreye mugahanga no kumatama yabo. Banyuzagamo bakavuga ibintu ntumva nkagira
ngo ni abagande. Naje kubasha kuganira na Afande Ino wari warasigaye i Kagasa
ku Yacumi nk’umuyobozi kandi
wankundaga.
Nza kumuganiriza nsa n’umushimira kuko yankijije interahamwe. Arangije arambwira
ati ujye ugira ubwenge kuko ziracyahari. Ati niyo mpamvu iyo zibeshye zigashaka
gukora ikosa, turazihana. Nahise nibuka icyo guhana bisobanura mu gikotanyi.
Noneho nza no kumubaza abantu baba mumashuri y’ i Kameya icyo bahakora ambwira ko ari nk’ibyo byose noneho aricecekera.
Arambwira ati nijye wagutumyeho ngo uve Bukora uze
hafi hano. Nti ese kuki wankuye mubandi bana? Ati niwowe nabonye uzi ubwenjye
kandi ndashaka kuzakugira umugabo ugakura dore uri wenyine. Nti gute? (mbibaza
nseka). Ati ndashakako bakwigisha kuroba ukajya undobera amafi yo kurya. Nahise
ntanguranwa nti ndabizi. Ati noneho ejo uzatangira kuroba uzajyana n’ umuhungu witwa Kanyandekwe. Uyu Kandekwe yari
yaraturutse muri peyizana D muri segiteri Gisenyi. Yarobaga amafi akayajyana
muri D kugisirikare aho bitaga Kigongi. Noneho Afande Ino we akabura umurobera.
Kanyandekwe yaje kwimurirwa muri pyizana E aho
yaroberaga aho bitaga kurutare rwa Muzungu. Ariko nawe nae kumva ko ngo yakoze
ikosa bagashaka kumwica ngo agacikira muri Tanzaniya mubiyaga bya Kaberenge ho
mubanyambo. Nyuma Afande Kajuga Innocent arushaho kunkunda kuko namubereye
umurobyi naba mvuye no kuroba abasirikare bashaka kuzinyaka nababwirako ari iza
Afande Ino bagatinya. Uyu mugabo kandi yantumaga abakobwa n’ abadamu babaga basa neza bakajya kumureba iwe ku
Yacumi i Kagasa.
Nyuma haje kuza umusirikare w’ umugome witwaga Afande Pio (bitaga Peace)
ahindagura ibintu nanjye angurana na Kanyandekwe (waje gusubizwa muri E
aranahunga) nkajya ndoba amafi nkayashyira kwigare nkayajyana i Kigongi muri D.
Afande Ino ngo yahise ajya mumujyi i Kigali.
Umunsi umwe ubwo namanukaga ngiye kuroba nk’uko
bisanzwe hari mukwezi kwa cyenda; abana bo muri za mpunzi z’i Kameya twari
tumaze no kumenyerana twarahuye bavuye kuvoma ku ruzi bambwira uko
byabagendekeye bagira bati: «Abagabo bose n’abasore n’abakobwa bakuru barabatwaye ntituzi aho babajyanye».
Harimo umuhungu wasaga naho yari mu kigero cy’imyaka 15 witwaga Budandi. Yahise yiyama bagenzi
be ngo nimuzibe ahongaho. Uwo mubwira ibyo muramuzi? Ndamusaba nti nimumbwire
ninsanga ari ibintu bikomeye ndabafasha kuva hariya. Undi mwana witwaga Ndoyiro
ati: « Ni inkotanyi zabishe zibata mu kigega cy’amazi bukeye ziragaruka
zidutegeka kubakuramo babajugunya mu musarani w’ishuri.
Narababwiye nti nimwihangane mwebwe ntacyo muzaba
kuko hari umusirikare mushyashya waje udashaka ko abantu bazongera gupfa.
Tukiri kuganira mfite umutego (twawitaga inyavu ya inchimbili kuko hapfaga
amafi twitaga ngo ni isaradini) n’ingashya y’ ubwato muntoki,
inkotanyi zahise zimanuka zishoreye umugabo witwaga Kanyarwanda ngo wari utuye
Mahama muri peyizana M.
Uwo mugabo mubonye ndamumenya kuko nari narigeze
guhura nawe njyanye amafi muri D i Kigongi yikoreye ibitoki hafi y’aho bita ku Cyanika ugisohoka neza mu ishyamba ryo
muri yeri (peyizana R). Bari abasirikare batanu bashoreye abagabo 3 n’umusore umwe witwaga Mugenga nawe wari umurobyi.
Bari bajyanye abo bagabo ku ruzi kuvoma amazi
bafite n’ibijerekani. Kanyarwanda
yarambonye aranyibuka ashaka no kunsuhuza bahita bamujomba imbunda ifunguye
icyuma mu mugongo ngo hoshi, muziranye hehe? Bati kandi muze, ufite agasuzuguro
nyamara turabonana. Umusaza bakimujomba urwo rwuma rw’ imbunda mu mugongo yaratatse yitura hasi atangira
kuvirirana amaraso mw’ishati yari yambaye.
Bamukubise imigeri arangije arihangana areka
gukomeza gutaka atora ikijerekani akomeza ajyana n’abandi kuvoma. Babana b’ abanyagisaka barataha nanjye nkomeza njya kuroba. Icyo
gihe hari mu kwezi kwa cumi na kumwe ‘94. Nageze imbere nsanga Kanyarwanda wo
muri peyizana M bamwiciye munsi y’umuhanda hafi y’ahantu hari akayaga (dump) kitwaga kwa Yakobo munsi y’agasanteri
ko Kumbuga hafi y’urugo rw’umudive witwaga Enoki wari ufite uruhara ariko
wari warahunze.
Uyu Kanyarwanda yatewe icyuma mu mugongo n’uwitwaga Bwena wari ubajyanye kuvoma amazi ku ruzi
ngo bayazane Ku yacumi aho Afande Pio (Peace) yari atuye n’abasirikare bari barinze impunzi zari zaraturutse
ibugande n’inka zabo. Uyu Bwena
yari umututsi w’umudozi wadoderaga ku gasanteri
ko Kumbuga aza guhungira Tanzaniya nyuma aza guhunguka ndetse yinjira no mu nkotanyi
akajya yitwara nk’ umusirikare.
Narakomeje njya ku ruzi nkimara gufata ubwato
hepfo yanjye numva amasasu menshi aravuze. Numva induru y’abasirikare narinzi bahamagarana. Abo basirikare
uko bari batanu ni: Mahoro, Ndagano, Jules, Munyamukore, hakiyongeraho na
Bwena. Ngiye kubona hagati mu ruzi hepfo yanjye mbona wa musore Mugenga arimo
koga bamurasa ariko arakomeza aroga kugeza ubwo asatiriye inkombe ya Tanzaniya.
Agira ngo akuke yinjire mw’ishyamba rya Tanzaniya
ahunge nubwo byabonekaga ko yarashwe, ingona yahise izamuka yogera hejuru
iramufata imugarura mu mazi iramwibiza Mugenga apfa atyo. Narinzi ko
birangiriye aho ubwo ndaroba ndanazibona nyinshi ku buryo butari busanzwe.
Ntashye ku mugoroba nahise mpura n’ ikirongo kirekire cy’abantu bagenda bazengurutwe n’ inkotanyi nyinshi.
Abana bagendaga barira banyina babahoza. Nshishoje
mu bantu bancagaho, nabonye mo na ba Ndoyiro na Budandi twajyaga dukina umupira
ku kibuga i Kameya. Nahise nibaza ibintu bibiri: Wenda abo bana bamenye urupfu
rwa Kanyarwanda na Mugenga bityo bakaba bazabibwira ababyeyi bikaba byateza
ibibazo nti ni yo mpamvu babimuye babajyanye ahandi;
Nti cyangwa se babonye tuganira bakeka ko bari
kumbwira uko ababyeyi n’abavandimwe babo bagiye bicwa. Bakaba banze ko bazagira uwo bereka cyangwa
bakamubwira wa musarani utabyemo ba bantu bakuwe mu kigega cy’amazi. Nazamutse umutima utari mu gitereko kuko
nanakekaga ko bashobora no kwicwa nka ba bantu bambere nagiye mbona.
Mu basirikare bari babamanukanye harimo Afande
mukuru Gatembe Emmanuel, Afande Peace noneho ntangazwa no kubona Afande Ino
nawe wari wiyiziye kandi yari yarimukiye i Kigali. Naragiye ntanga imboga kwa
Afande Peace, izindi zijya i Bukora kwa Afande Emmanuel. Bukeye nsubira kuroba
nsanga ba bantu babishe bose babajugunya mu ruzi rw’ Akagera ahitwa kuri Managana.
Managana iyi naje gusanga yariciweho abahutu benshi
kuko nahasanze imitwaro y’impunzi itandukanye nk’imyenda iri mu bikapu, imisambi izingiye hamwe ari
myinshi, ingofero nyinshi z’abasaza n’izabasore, ibitenge n’ ibitambaro byo mu mitwe….Managana iyi iteye itya: Iyo uri kuri Managana ureba
hakurya gato ni mu isumo ry’uruzi rw’ Akagera.
Ni impanga itagira icyatsi cyangwa igifunzo kandi
ndende ku buryo ishobora kuba ifite nk’uburebure bwa 40m. Iyo uyihagaze hejuru, ushobora gusunika n’ikirenge akabuye kakamanuka kakagwa mu mazi. Ni
ahantu umuntu atanyura ngo arangare kuko yaruhukira mu ruzi.
Mbere yo gusoza reka mbwire abaturage ba Kagasa
muri peyizana G urupfu rw’umugabo witwaga Jyaruwa n’ umurobyi warobeye inkotanyi amafi menshi zikamuhemba kumubaga nyakubaga.
Uyu Jyaruwa niwe wahoze ari resiponsabure wa serire Kagasa. Akimara guhunguka
hari mu 1996 avuye mu nkambi muri Tanzaniya, inkotanyi zaramwifashishije mu kumubaza
amakuru y’ abantu bari bakenewe.
Ariko iwe murugo ku tubari two ku Yacumi hari
harabohojwe n’umusirikare ufite
umuryango munini wari waravuye i Bugande. Ndetse baza no kumuhenda ubwenjye iyo
nzu barayimugurira bamwishyura ibihumbi 150. Amaze guhinga amasambu ye, nibwo
inkotanyi zamufashe zimufungira mu mwobo zimufungana n’ uwitwaga Gisubi Ndindabahizi wakomokaga i Bugesera ariko
akagira n’imiryango aho muri
Kagasa ari naho yakoreraga umurimo wo kuroba.
Babakuye mu mwobo bari bafungiyemo mpari kuko nari
nazindutse nshona umutego mushya (inyavu). Babajyanye muri peyizana A aho bita
Nyarwamura munsi yo ku Rusozi maze njyana nabo kuko bantumye imishipiri yari
yasagutse ntinda kuyibona. Aho nyiboneye Afande Peace abandi bayobozi bitaga JM
(cyangwa Jean Marie) arambwira ngo ninkurikire Munyamukore na Jules kandi
nihute ndabafatira mu nzira bataragera i Bukora.
Narirukanse ndinda ndenga Bukora ntarababona.
Narakomeje ndiruka cyane ariko ngeze mw’ikoni ry’aho bita muri Kabiri mbona bo bari guterera agahanda
kagana aho bita ku cyarabu hari n’ikibumbiro inka zanyweragamo aho bakahita muri gatatu. Icyo gihe hari mu gitondo
nka saa kumi nimwe n’igice. Hari hatangiye
kubona.
Ubwo narihuse ngeze kuri cya kibumbiro mbona
bamanutse agahanda kajya Kurusozi kanyuze mw’ishyamba. Naramanutse ndakurikira
ngiye kubona mbona umuhanda ugana ku Rusozi barawuretse bakase iy’ishyamba basa n’abagaruka Nyarwamura munsi neza yo Kumurama. Bageze munsi
y’igisozi gihari bicaza
Jyaruwa na Gisubi nanjye mba mbagezeho.
Nahise nsangayo abandi basirikare barimo uwitwa
Murefu, Nsaguye, na Rudakubana. Jules arambwira ngo kandi shahu ibi bintu
uba wiha kureba Imana n’itazabikubaza n’abantu bazabikubaza. Mu by’ukuri
nari nsigaye kubona aho bica umuntu nkabona ari ibintu bisanzwe kabone niyo
nabaga nsanzwe muzi. Nabahaye ya mishipiri yakoreshwaga dushona imitego y’amafi mbabwira ko ari Afande Peace untumye (Pio).
Ubwo bafashe babagabo bose n’ubundi bari baboshye
amaboko bababoha amaguru n’amaboko babafatanije umwe areba ukwe n’undi ukwe. Jyaruwa na Gisubi baboshywe ukwabo hanyuma n’abandi bagenda bababoba babiri babiri. Babategekaga
gupfukama babikora bagahenuka bakongera bakababyutsa. Barababwiraga ngo banze
gupfukama ngo basabe imbabazi z’ibyaha bakoze ariko barabikora banze bakunze.
Harimo ababashije guhita bapfukama ariko abandi
byakomeje kubangira bitewe nuko wasangaga hari umuntu muremure wabohanywe n’umugufi; cyangwa umuntu munini cyane wabohanywe n’ umuntu unanutse bikabije. Aba bantu bose hamwe
bari cumi na babiri kuko bari amakipe atandatu ikipe igizwe n’ imbohe ebyiri. Ubwo ni nako babateraga imigeri
mugatuza.
Gisubi na Jyaruwa byari byabagoye cyane kuko
Gisubi yari umusore ubyibushye kandi muremure. Naho Jyaruwa yari agasaza gato
gato kananutse kandi kagufi ariko bidakabije. Bageze aho ariko basobekeranya
amaguru birakunda nuko Jule aturuka imbere ya Gisubi naho Munyankore aturuka
imbere ya Jyaruwa. Bari bacometse ibyuma by’imbunda kuminwa yazo maze barajombagura kugeza ubwo abo
bagabo bombi bahengamiye iruhande rumwe.
Ariko uretse jyaruwa byabonekaga ko yahise apfa,
Gisubi witwaga Ndindabahizi we yari agihirita dore ko yari anabyibushye cyane.
Noneho Munyamukore akura pistolet kuri porteur ya Rudakubana hanyuma arasa
Gisubi kabiri mu mutwe ahita aceceka na Jyaruwa bamurasa isasu rimwe mu mutwe
we ryanapfuye ubusa kuko byari byarangiye.
Twatashye dusubiramo inkuru y’ukuntu Mugenga yariwe n’ingona tugeze Bukora Munyamukore arasigara ngerana
Kuyacumi na Jules twenyine icyo gihe Afande Pio ngo yari yagiye mu nama aho
bita Rushonga. Abo
basirikare bandi bose babaga i Bukora kwa Afande Gatembe.
Mbere
kandi yo gusezera reka ngereranye ubushobozi n’amazina y’aba bagome nkurikije uko
bubahwaga cyangwa batinywaga n’abasirikare bato. Impamvu nshaka kuvuga ibi ni uko
ntari bwasobanukirwe n’ amapeti yo mu gisirikare. Afande Gatembe Emmanuel
yari imibiri yombi kandi akavuga yitonze. Yari muremure bidakabije afite
ubwanwa bwo hejuru y’umunwa bucye cyane.
Ashobora
kuba yari nka capiteni kuko iyo yazaga yabaga ari kumwe n’ abasirikare benshi. Afande
Pio (bitaga peace) yari inzobe itukura neza. Munini w’amaso manini ariko wasaga n’utinywa n’abantu benshi bishoboka ko
yari afite nk’ipeti rya Liyetona kuko yageraga buri munsi aho abasirikare bose babaga
bakorera. Nabonaga acisha macye cyane iyo Gatare yazaga kandi ukabona akenshi
asubiza ibyo abazwa.
Afande
Ino (Innocent) wankundaga cyane yari muremure birenze urugero. Akaba yari
ananutse ariko agakunda guseka no kuganira n’abantu bose nyamara
akagaragara buri gihe mu gikorwa cyo kwica abantu nta mbabazi na nkeya kabone n’iyo babaga ari abana bato.
Uyu niwe wiyiciye umucyecuru Bizirema ndetse anategeka ko bamuterura mu gikote
yambaraga yanze gukomeza kugenda.
Narangiza
mbabwira ko imirambo y’abicwaga nk’iyo nasubiraga kunyura aho biciwe, sinongeraga
kuyihasanga. Gusa ndahamya ko abantu biciwe ku mashuri i Kameya bo babajyanye
Nyakarambi kuko bataburuwe n’abaturage babashinja ko ari abatutsi bishe muri
jenoside.
Hari
byinshi ntagiye mvuga kuko mu myaka igera hafi kuri ibiri, ibyo nabonye birenze
ibyo inyamaswa zikora kandi sinabona aho mbyandika. Njya nkurikirana kandi
nkabaririza iherezo ry’ibi bisurere (aba basirikare) byari byarigabije
Nyamugari simenye iyo barengeye. Ubutaha nzabagezaho uko navuye muri Rusumo nkajya kuba i
Mayange mu Bugesera n’uko ninjijwe mugisirikare cya RDF. Uko nagiye Congo nuko
nahunze igihugu.
S/C de
l’Anonymat
Shikamaye.blogspot.no
Shikama ku
Kuri na Demukarasi (SKUD)


text:
ISOMO RYA MBERE
Igitabo cy’Umuhanuzi Izayi (Iz 35, 4-7a)
4Nimubwire abakutse umutima muti «Nimukomere mwoye gutinya ; dore Imana yanyu ije guhora abanzi banyu, ni cyo gihembo cyanyu. Iraje ubwayo kubakiza.» 5Nuko lmpumyi zizabone, n’ibipfamatwi bizumve. 6Abacumbagira bazasimbuke nk’impara, n’iminwa y’ibiragi itere urwamo rw’ibyishimo. Ubutayu buzavubukamo amasoko, n’imigezi itembe ahantu h’amayaga. 7aUbutaka butwika buzahinduka ikiyaga, akarere kishwe n’inyota kavubukemo amasoko y’amazi.
ZABURI (Zab 146 (145), 7, 8, 9ab-10bc)
Inyik/ Nzasingiza Uhoraho mu buzima bwanjye bwose.
Uhoraho arenganura abapfa akarengane,
abashonji akabaha umugati,
Uhoraho abohora imfungwa.
Uhoraho ahumura amaso y’impumyi,
Uhoraho agorora ingingo z’abahinamiranye,
Uhoraho agakunda ab’intungane.
Uhoraho arengera abavamahanga,
agashyigikira imfubyi n’umupfakazi.
Uhoraho ni Imana yawe,
uko ibihe bigenda bisimburana iteka.
ISOMORYA KABIRI
Ibaruwa ya Mutagatifu Yakobo Intumwa (Yak 2,1-5)
1Bavandimwe, ntimukitiranye kwikundira abantu bamwe n’ukwemera mufite muri Nyagasani Yezu Kristu wisesuyeho ikuzo. 2Koko rero niba mu ikoraniro ryanyu hinjiye umuntu ufite impeta za zahabu, wambaye neza cyane, hakinjira n’umukene wambaye imyenda y’ibishwangi, 3maze mukarangamira umuntu wambaye imyambaro myiza mukamubwira muti «Wowe icara muri uyu mwanya w’icyubahiro» naho umukene mukamubwira muti «Wowe hagarara hariya», cyangwa se «Wicare mu nsi y’akabaho nkandagizaho ibirenge byanjye», 4ubwo se ntimuba mwivanguye ubwanyu? Ntimuba se mubaye abacamanza b’ibitekerezo bifutamye? 5Nimwumve, bavandimwe nkunda! Mbese nyine, Imana si Yo yahisemo abakene muri iyi si, kugira ngo babe abakungahazwe mu kwemera, n’abagenerwamurage b’ingoma Imana yasezeranyije abayikunda?
IBANGONDIRIMBO RIBANZIRIZA IVANJILI (Mt4,23)
Alleluya Alleluya.
Yezu yatangazaga Inkuru Nziza y’ingoma.
Kandi agakiza umuryango we icyitwa indwara n’Ubumuga.
Alleluya.
IVANJILI
+ Mariko (Mk 7, 31-37)
Muri icyo gihe, 31Yezu ava mu gihugu cya Tiri yambukiranya igihugu cya Sidoni, agaruka ku nyanja ya Galileya yerekeje kuri Dekapoli. 32Nuko bamuzanira igipfamatwi kidedemanga, baramwinginga ngo amuramburireho ibiganza. 33Amuvana muri rubanda amujyana ahitaruye, ashyira intoki ze mu matwi ye, nuko acira amacandwe ayamukoza ku rurimi. 34Hanyuma yubura amaso ayerekeje ku ijuru, asuhuza umutima ati «Efata», bikavuga ngo «zibuka.»35Ako kanya amatwi ye arazibuka n’ururimi rwe ruragobodoka, maze atangira kuvuga neza. 36Maze Yezu abihanangiriza kutagira uwo babibwira, nyamara uko abihanangiriza, akaba ari ko barushaho kubyamamaza. 37Bagatangara cyane bakavuga bati «Byose yabikoze neza; atuma ibipfamatwi byumva n’ibiragi bivuga.»


text:
Umurenge wa Gatare n'umwe mu mirenge igize akarere ka Nyamagabe, ukaba uhana imbibi n'imirenge ya Nkomane, Buruhukiro, Mushubi,Musebeya n'Akarere ka Nyamasheke,ugizwe n'utugari 5 n'imidugudu 25,abaturage basaga 16,167 ugendeye ku mibare ijyanye n'ibyiciro by'ubudehe. Ibikorwa by'iterambere bihaboneka bishingiye ahanini ku buhinzi n'ubworozi bwa kijyambere.
UBUREZI
Kuri uyu wa kane tarike 05/10/2017 mu murenge wa Gatare,ibirori byo kwizihiza umunsi mpuzamahanga w'abarimu mu nsanganyamatsiko igira iti'' Umwarimu ushoboye,inking y'ireme ry'uburezi.''byatangijwe n'umupira w'amaguru wahuje ikipe y'abarimu bigisha mu mashuri abanza n'iy'abigisha mu mashuri yisumbuye.
Ikipe y'abigisha mu mashuri abanza ikaba ariyo yegukanye intsinzi y'igitego kimwe ku busa.
Umukozi ushinzwe uburezi mu murenge wa Gatare yafashe umwanya wo kugaragaza ishusho y'uburezi,muri rusange uburezi bukaba bugenda neza ariko hakaba hari abarimu bagaragaje fafite impamyabushobozi shya A1 na A0 badahemberwa.Ku kibazo cy'abana bagera kuri 2.4% bataye ishuri, habaho gusangira amakuru y'aho baherereye bagasurwa tukamenya icyabiteye kandi bakagaruurwa mu ishuri. Abiteguye gukora ibizamini bya LETA bisoza umwaka w'amashuri 2017 bamaze kwegeranya ibizakenerwa bafatanyije n'ubuyobozi bw'ibigo harimo amafaranga azabatunga,ibikoresho bazitwaza n'ikarita y'ubwisungane mu kwivuza,kuwa mbere 02/10/2017 umukozi ushinzwe uburezi yasuye ishuri ribanza rya Nganzo agirana ikiganiro n'abana bitegura ibizamini bisoza amashuri abanza mu buryo bwo kubategura neza.
Twashimye kandi ishuri ry'incuke ryitiriwe mutagatifu Anibal rya Gatare uburyo riri gutanga uburere bukwiye umwana w'ubunyarwanda kandi rigabasha abana kubona ifunguro ku ishuri.
Nyuma yo gutambutsa ubutumwa bugendanye n'uyu munsi,Umunyamabanga Nshingwabikorwa w'umurenge wa Gatare,yafashe umwa wo gushima abitangira umurimo w'umurezi bakawukora badasigana kandi wawishimiye, aboneraho no kugaya abakorera ku jisho kuko ntamusaruro bagaragaza kandi abasaba ko utiyumva mu myuga wo kurera yareka akazi akajya kwishakira ako yishimiye aho kuguma kubeshya ko akora.
Umwarimu w'indashyikirwa bwana NSABUMUREMYI Evariste ,wahize abandi mu murenge wa Gatare,yashyikirijwe ibihembo ,ndetse ababwa umwanya wo gusangiza abandi uburyo yakoresheje kugira ngo abigereho.Ati kurera bisaba kubyiyumvamo nk'umuhamagaro kandi ukabikora ubikunze ,bigatuma n'abo wigisha bagukunda
Abafashe ijambo barimo,umubyeyi wavuze mu izina ry'abandi babyeyi bwana NIBOBAZI Etienne na Abbe NSABIMANA Lucien wari uhagarariye ba Nyir'ibigo bose bagarutse ku ireme ry'uburezi,bagaragaza ko uruhare rwa mwarimu ari ntasimburwa mu guteza imbere ireme ry'uburezi.Bijeje abarimu ubufatanye mu gukemura ibibazo bibugarije kandi babasaba gukunda umurimo no kuwunoza.
Bwana NSHIMYUMUREMYI Valens uhagarariye UMWALIMU SACCO mu murenge wa Gatare yasamye abarimu gushinga cooperative ibahuza ku rwego rw'umurenge kugira ngo bazasabe inkunga ariko bafite aho bahera kandi ibafashe gukemura ibibazo bimwe na bimwe bijyanye n'imibereho ya mwarimu.
UBUZIMA
Imirimo yo gufasha abaturage kubona ubwiherero bwujuje ibisabwa mu murenge wa Gatare iragenda neza.Tukaba tubikurikirana umunsi ku munsi.Bikaba bijyana no kugenzura niba buri rugo rufite agatara k'amasahane,umugozo wo kwanikaho imyenda,kandagira ukarabe,akarima k'igikoni, kurara muri super net n'isuku mu ngo n'ahahurira abantu benshi.Nibura mu mezi abiri ubugenzuzi bukazagaragaza umusaruro mwiza wagezweho.
Kuwa kabiri tariki 03/10/2017,imyiryango 24 yarazituriwe muri gahunda ya gir'inka mu murenge wa Gatare. Iki gikorwa kikaba cyarabereye rimwe mu tugari twose,mu nteko z'abaturage.Hatowe kandi abarinzi b'igihango kuri uwo munsi.
UBUKUNGU
Abahinzi bo mu murenge wa Gatare uko bakwiye kwita ku bihingwa barwanya icyorezo cya nkongwa mu bigori cyane cyane mu kibaya cya rwondo.
RAB ikaba yarabahaye ibikoresho bya kwifashisha.
HAKIZIMANA Jean Bosco
Umukozi ushinzwe uburezi mu murere wa Gatare,
Akarere ka Nyamagabe
Tel; 0785578606/0728278606


text:
1. Abantu bafite isura nziza bunguka byinshi mu buzima bwabo.
Muri rusange ngo abagabo bafite igihagararo, isura nziza cyangwa bafite ’Housing’ ikeye bagira amahirwe yo kunguka inshuro 9% kuruta abadasa neza, ku bagore ho rero ngo ikinyuranyo ni 4%
2. Abantu bafite ubwenge karemano kandi bwinshi.
Birashoboka cyane rwose ko waba utari mwiza cyangwa utabereye ijisho habe namba, ariko waba uri umuhanga mu ishuli, mu kazi cyangwa ahandi bikakongerera amahirwe 20% yo gukira ugereranyije n’umuntu ufite ubwenge buri munsi y’ubwawe
3. Gukundwa cyangwa kumenyekana ukiri mu kigero cy’Ubugimbi
Waba waragize inshuti nyinshi mu gihe cy’ubugimbi (Ubwangavu) ? Warakunzwe cyane bitavugwa ? Itegure rero ko umushahara wawe uzarenga ukenewe ugakira kakahava rwose !
4. Kuba muremure ni ingirakamaro
Abantu barebare ngo bagira umushahara mwiza burya ; iyo wiyongereye ho sentimetero 1 umushahara wawe nawo wiyongeraho 1% (ku bagore) naho abagabo bo umushahara wabo wiyongeraho 1,5%.
5. Kugira Urugo
Burya ngo abantu bashatse baba abakire cyane kurusha ingaragu cyangwa abatandukanye (les divorcés), Ubuzima burahenda cyane iyo umuntu aba wenyine naho iyo umuntu yatandukanye n’uwo babanaga ngo agenda arushaho gutindahara.
6. Gusoma ku gatama
Ngo abagabo banywa ku bisindisha rimwe na rimwe bunguka cyangwa bafite amahirwe angana na 21% kurusha abatanywa, ku bagore bo ngo ni 8%, ibi nta kindi kibitera uretse ko ngo iyo bagiye mu kabari baranywa, bakarya bagasabana ugasanga batangiye kugabirana inka, imodoka, ibibanza n’ibindi.
7. Ongera nanone ugabanye ibiro byawe umunsi ku munsi.
Ngo iyo umuntu arushaho kwiyongera mu mu byibuho, umushahara we urushaho kugabanyuka bikabije, bivugwa kandi ko iyo ‘Indice de Masse Corporelle’ y’umuntu yiyongereye ubukire bwe bugabanukaho 8%.
8. Jya mu ishuli uminuze, Diplôme ikingura imiryango !
Ibi byo ndakeka ko nta gitangaje kirimo kuko muri iyi minsi umurage umubyeyi asigaye aha umwana we ari ukwiga kugirango azabone Diplôme ! Ubumenyi buhagije cyangwa kugira Diplôme ishimishije bifungurira umuntu kugira ubutunzi butagira ingano no gufungurirwa imiryango ahantu hatandunye, mu nganda, muri politiki, n’ahandi hatandukanye.
9. Shora imari mu bikorwa by’ubwubatsi ukiri muto.
Ngo umuntu ushoboye ka wigondera inzu akayubaka akiri muto aba afite amahirwe yo kuzaba umukire kakahava, kandi ni mu gihe koko hehe no gutira inzu, gukodesha, cyangwa kuba munzu y’akazi kuko burya iyo uba mu by’abandi ubukire buza butinze.
10. Uramenye rekera aho kunywa itabi !
Uretse no kuba byangiza ubuzima bitavugwa ngo kunywa itabi bishegesha Konti z’abarinywa kakahava, Umuntu utanywa itabi umushara we uruta ho 50% ku w’umuntu urinywa.
11. Waba se ufite umuryango ukize ? Bimwe bita ’Merci papa, merci maman.’
Kuvukira mu muryango ukize cyangwa wifashije burya ngo birafasha cyane, kuko ababyeyi bagira uruhare rungana 36% mu gutuma abana babo bakira cyangwa batindahara, icyongeyeho kandi uzasanga 54% by’abana bakomoka muryango ikize aribo bafite Diplôme za Kaminuza ndetse uko bwije n’uko bukeye imitungo yabo ikagenda irushaho gutumbagira ikagera mu bushorishori, bantu rero mufite imiryango y’abaherwe namwe mujye mukora mutikoresheje nigeze kumva bavuga ko ubukire bw’ababyeyi atabwishinga iminsi yose.
Reba Video
Ibintu 11 byakongerera amahirwe yo kuba wahinduka Umukire
1. Abantu bafite isura nziza bunguka byinshi mu buzima bwabo.
at 3:41:00 AM
Labels: imibereho


text:
Ikinyamakuru Metro cyandikirwa mu Bwongereza cyavuze ko ibihuha by’uko Isi izagongwa n’ikibuye byakomeje kugenda bivugwa igihe kinini ariko ko bitigeze biba nk’uko byabaga byatangajwe.
Meade yavuze ko abatuye Isi bahejejwe mu cyeragati cyo kutabibwirwa kugira ngo badakuka imitima, yongeraho ko “Imitingito y’Isi ya buri munsi yiyongereye mu mibare no mu bukana.”
Ati “ Inkubi z’imiyaga ziriyongera haba mu bukana n’ibipimo byayo. Hari ibice bitandukanye by’Isi byatangiye kwiyasa, hari ukwiyongera kudasanzwe kw’igipimo cy’ubushyuhe bumara n’igihe kirekire.”
Avuga ko ku itariki 5 Ukwakira 2017 umubumbe X uzagerwaho n’ubwirakabiri ku buryo uwo mwijima uzatwikira Isi ndetse n’ukwezi kukazaba kuri mu gicucu.
Uyu si we wenyine wateguje iby’iki kiza kuko umuherwe w’Umunyamerika witwa Robert Vicino yavuze ko bamwe mu bakire batangiye no kubaka aho bazihisha icyo kiza kizagwirira Isi.
Hashize igihe kinini hari impuha zagiye zivugwa ko hari umubumbe utagaragara witwa Nibiru cyangwa X uri inyuma y’uwitwa Neptune, umwe mu yigize isanzure uzangiza Isi. Byavugwaga ko uzagwira Isi mu Ukuboza 2015 cyangwa se mbere yaho muri Nzeri uwo mwaka.
Hari kandi n’ Umunyamerika w’umwanditsi witwa Nancy Lieder wavugaga ko uwo mubumbe uzagwira Isi mu 2003, ariko ibyo byose ntibyigeze biba.
Ikigo cy’Abanyamerika gikora ubushakashatsi ku bumenyi bwo mu kirere n’isanzure (NASA ), kuri paji yacyo cyanditse mu mwaka wa 2012, cyavuze ko amakuru y’umubumbe wa Nibiru ahora asakara ku mbuga za Internet ari impuha, ndetse ko iyo aza kuba ari ukuri abashakashatsi mu by’ubumenyi bw’ikirere bari kuba barabibonye kera.


text:
Ibihe bishyikira buri wese mu buzima n’icyo usabwa muri buri kimwe
Ibihe bigize ubuzima bw’umuntu ushatse wabihuza n’ibigize umunsi nk’igice kimwe cy’ibihe. Ubundi umunsi ugira ibihe wakwita ko ari bitatu aribyo igitondo, sa sita (ku manywa) ndetse n’umugoroba (ijoro).
Ugenekereje wasanga ibi bihe byose uko ari bitatu umuntu abinyuramo mu gihe amara ku isi. Ubuzima bw’umuntu bugira igihe wakwita ko ari mu gitondo akiri muto dufate urugero nko kuva ku myaka 0 kugeza kuri 30. Ibi ariko byaterwa n’icyizere cy’ubuzima bw’aho uri.
Iki gihe umuntu aba akiri muto, akitegura kubaho neza, afite icyizere cy’ibintu byose. Muri iki gihe nibwo Imana igutegura ukagaragaza icyo uzaba cyo sa sita ndetse no ku mugoroba. Icyo iguteganyamo ikigucuramo muri iki gihe. Iyo iki gihe ugikoresheje nabi, byica ibindi byose bizakurikira, umuntu ubonye muri iyi myaka aba atanga icyizere cyangwa se ntacyo bitewe nuko yakitwayemo.
Reka tugaruke ku kindi gihe nacyo wakwita sa sita ku buzima bw’umuntu, tugenekereze kuva nko ku myaka 30 kugeza kuri 50.
Sa sita ni igihe umuntu aba yarangije gukura muri byose cyangwa gupfa muri byose. Ni hagati y’igitondo n’umugoroba by’ubuzima. Iyo wakoresheje igitondo neza imbere y’Imana ukabyaza umusaruro ibyo yagushoyemo byose, uba ugeze igihe cyo kurya imbuto zabyo no kubishimangira, ukageza nimugoroba ufite umurongo mwiza. Iyo wemereye Imana igakorana nawe mu gitondo cy’ubuzima bwawe, uzarya imbuto z‘ibyo wabibye mu gihe cya sa sita ndetse n’umugoroba.
Sa sita n’igihe cyo hagati mu buzima ni nk’impeshyi y’umwaka umuntu aba atungwa n’uko yitwaye mu mezi abanza ariko bikanamusaba guteganyiriza ibihe bibi biyikurikira.
Umugoroba cyangwa se ijoro tugenekereje umuntu yaba ageze ku myaka nka 50 kujyana hejuru. Umubwiriza yandika yaravuze ngo ni iminsi mibi aho umuntu aba atakinejejwe na byinshi, abarinzi b’inzu bagahinda umushyitsi, intwari zikunama. Umubwiriza 12:3
Iki ni igihe kiba cyegereje hafi ku iherezo ry’ubuzima bw’umuntu, uba ushaka kuruhuka, utangiye kugira intege nke, utakibasha gukora nka mu gitondo cyangwa sa sita.
Usigara ukomereza aho watangiriye mu gitondo na sita. Iyo wubatse umusingi mubi, nta mahirwe uba ufite muri iki gihe.
Uzasanga bamwe bavuga ngo iyo umuntu ashaje ubwenge bwe busubira inyuma. Iyo watangiye nabi usigarana ijambo rivuga ngo ‘’Iyo mbimenya’’, akenshi bavuga ko riza nyuma yo guta igihe.
Umuntu wese amaze gusoma ibi yasaba Imana ngo imusure, amenye igihe arimo. Salomo kubera ubunararibonye yabonanye isi, yasabye abantu kujya bibuka umuremyi wabo iminsi mibi itaraza.
Icyakora icyiza cy’Imana nuko nubwo waba warakoresheje igitondo nabi cyangwa na sa sita, uracyafite amahirwe yo kuba waza aho Yesu ari, arakwakira. Haracyari icyizere cyo gukizwa ugakorera Imana mu gahe gato usigaranye ku isi, kuko ubuzima bwo ni bugufi, ariko abakijijwe ntabwo bazaheranwa n’urupfu kuko bafite ubugingo buhoraho.Yohana 3:16


text:
IKIMENYETSO GIKOMEYE Part2
~~~~~~~~~~
.
Muri part 1 twasize maze kubona agapapuro kari kavuye muri rya koti ryanjye maze ndagafata ngo ntangire nsome. dore uko kari kanditse:…………..wait
.
.
“Linda nakugezeho nanirwa gukora icyari kinzanye. Naje mfite gahunda yo kugufata nkakujyanira abari bakuntumye ariko nkugeze iruhande mbura imbaraga kuko nabonye uri umwana mwiza kandi ufiye uko ateye neza, umutima mwiza n’uburanga butangaje. Gusa iyo siyo mpamvu nyamukuru yatumye ntakujyana ahubwo natekereje kubizakirikiraho k’ubuzima bwawe kandi uri umuziranenge.
Ntabindi nkubwiye gusa nubishaka nzabikubwira.
From Henry
.
Narangije kugasoma umutima wongeye kumvamo nibaza icyo naringiye kuzira numva sindi kubyumva neza kuko nziko nta muntu nari narahemukiye watuma bampiga bakageza ubwo bashaka kunshimuta.
.
.
Tuvuye hano Henry yageze kuri Rick wari wamutumye gushaka Linda maze yamubuze ko yiriwe tissue ahantu yari yamubwiye Seiko umunsi wose ukaba wije Linda atahanyuze. Rick yahise abwira Henry n’uburakari bwinshi ati: umvasha Henry witonde kuko njyewe sinkina. Iyo mikino y’ubwana uri kuzana mu kazi sinyishaka. Yep means wumukobwa yarambabaje sinamureka Ngomeri ancike gutyo gusa.
Henry: none se Rick ko nubundi napfaga kugenda ubundi Linda yakoz’iki?
Rick: reka mbikubwire nawe wumve kandi wishyire mu mwanya wanjye.
Henry: mbwira dore nguteze yombi 👂 👂 rwose!
Rick: ariko se ubu ndabihera ra? ariko reka nkubwire. Njyewe ubundi Linda twamenyanye akiri kwiga muri secondaire ndamukunda mu mwaka wa 3 nifuza kumukorera buri kimwe cyose gusa nagira ngo muhe udufaranga ajye yifashisha akayanga kugeza uyu munsi agiye kujya mu mwaka wa 6 yambwiye ko iwabo bamuhagije ntakintu yaburanye ababyeyi be. kuburyo numva ntamahoro mfite kandi mbabazwa cyane nuko mubona buri munsi sha iyo ngiye kukazi nyura kuri boutique yabo nkabona niwe urimo nkahagarika imodoka ngo musuhuze arako nkabona ntanubwo ashaka ko hagira numenya ko tuziranye.
Henry: sha ndumva ubabaye pe! Gusa….
Rick: si ibyo gusa kuko ibyo ntibijya bimbabaza cyane nk’igihe nagiye kumereba ku ishuri basoje ibizamini batashye. Nageze ku ishuri ryabo nsanga hari amamodoka menshi cyane ajegutwara abanyeshuri batandukanye.
Nashatse Linda manza kumubura ariko bishize kera nza kumubona. Namubwiye ko nje kumutwara nabwo abanza kubyanga ariko kuko bwari butangiye kwira kandi nta modoka zitwara abagenzi zabuze maze aza kwemera ndanucyura. twageze ahantu ndamubwira nti nareke njye kumugurira icyo kurya kuko nabonaga ashonje ariko aransembera ngo ntajya arya ibiryo byo muri restaurant. Ubwo naramuretse kuko nabonaga yihagazeho kandi pee nabibonaga yaru ashonje pe! Nihuse rero twageze hafi y’iwabo mpagarika imodoka ahita ashaka gusohoka ndamubwira ngo nabe aretse ndamugeza iwabo ahubwo mubwira ko hari icyo nshaka kumubwira gusa nkibivuga yasanye n’uwikanze ariko akomeza kwihagararaho. Naramubajije nti: ese bundi Linda kuki utampa umwanya ukaba utanashaka no kumvugisha?
Ubwo uzi uko yansubije?
Henry: oya ntabwo mbizi mbwira numve!
Rick: yarambwiye ngo ntamwanya aba afite. Mubajije niba basi boyfriend ambwira amagambo yambabaje cyane kuburyo niyo mubonye ayo magambo niyo ahita anza mu mutwe. yarambwiye ngo: “ntawe mfite kandi ntanuwo kuko yaba ari uwo kuntera igihe kandi nkiri muto. Nahise numva ncits’intege mbura icyo narenzaho maze abonye uko nanjye mpindutse ahita ambwira ngo reka avemo ahasigaye arahagenda n’amaguru. Naramwinginze ngo areke mugeze iwabo arabyanga ahubwo ahita akura amafaranga mu mufuka arayampa ngo niyo asanzwe ategesha. naramwinginze ngo ampe iminota 2 mubwire akandi ku mutina arabyanga. Mbonye akomeje kubyanga nafashe bag ye (igikapu) nshyiramo impano (cadeau/gift/zawadi) nari namugeneye ndangije ndanureka aragenda gusa ntiyigeze amenya ko nabishyizemo. gusa kugeza nanubu ntacyo yari yambwira ntanubwo yanshimiye pe!
urumva ko rero nkwiye kumufata nkamugira umugore akazaba yiga ariko tubana.
Henry: muvandimwe rero buriya unteye ubwoba! Ibyo bintu si ibyo guhubukirwa kuko ushobora no gufungwa kuko iryo ni ihohoterwa. Ahubwo njyewe sinanabusubiramo gusa nanone sinakuvamo.
Rick: umva Henry niwowe ugomba kubikora kuko niwowe umaze kumva uko uko Linda yansuzuguye. cyangwa nawe niba ubyanze umbwire mpite nshaka icyo gukora nonaha!
Henry: Rick uzi nikindi?
Rick: Oya!
Henry:……. ……. ………watch out part 3
.
.
Uri Henry se wakor’iki?


text:
Iki Kigo Nderabuzima giherereye mu Murenge wa Muhoza mu karere ka Musanze, gifite ibyumba bitanu byo gusuzumiramo abarwayi ku buryo umuforomo umwe yakira abarwayi basaga 70 ku munsi.
Bamwe mu baganiriye na IGIHE bavuga ko gutinda kuvurwa bibagiraho ingaruka kuko hari abahaza bamaze kuremba cyane bitewe no gutegereza igihe kirekire.
Nsanzimana Clement yagize ati “Nahageze ku munsi w’ejo saa cyenda ntaha batankoreye; ubu nabwo sinari nagerwaho ngo mvurwe. Gutinda ku mirongo usanga biterwa n’abarwayi benshi baza hano. Hari n’igihe haza n’umuntu akagutanga wabaza akakubwira ko yahageze ejo agataha na we atavuwe. Nta wamenya neza niba cyaba ari ikimenyane,gusa gutinda hano natwe biratubangamira cyane kubera uburwayi n’umunaniro tuhakura.”
Undi muturage witwa Uwiragiye Consolate yagize ati “ Nazanye umwana nka saa tatu ariko bigeze ku mugoroba ntaravurwa, kubera umubare w’abarwayi bari hano.”
Mu bagana iki kigo nderabuzima, hari abavuga ko umwanya munini bamara ku mirongo na wo ubatera umunaniro ukabije.
Kanakuze Espérance yagize ati “ Hari igihe umuntu amara amasaha menshi ahagaze ku murongo bikaba byamuviramo umunaniro ukabije ndetse bigatuma arushaho kuremba.”
Umuyobozi w’Ikigo Nderabuzima cya Muhoza, Nirere Léopold avuga ko ubuyobozi bw’ibitaro bukora ibishoboka byose ngo batange serivisi nziza ariko baracyazitirwa n’ikibazo cy’abaforomo bake ugereranyije n’umubare w’ababagana.
Yagize ati “Uyu ni umurenge w’Umujyi ku buryo twakira abantu baturutse mu duce dutandukanye, tugerageza no gukora amasaha y’ikirenga ariko abatugana baracyari benshi. Usanga twakira abasaga 350 barwaye n’abandi baza kwipimisha inda, abagana serivisi z’ubujyanama no kwipimisha Sida. Iyo urebye usanga umubare w’abagana ibitaro byacu barenga 500 ku munsi.”
Umuyobozi w’Akarere ka Musanze wungirije ushinzwe imibereho myiza y’abaturage, Uwamariya Marie Claire yatangaje ko bafashe icyemezo cyo kongera umubare w’amavuriro mato yunganira Ikigo Nderabuzima cya Muhoza.
Yagize ati “Uyu mubare ni munini koko ariko turi kugerageza kongera amavuriro mato mu tugari ku buryo azunganira iki kigo mu gihe hataraboneka ikindi kigo nderabuzima.”
Yakomeje asaba abaturage kujya bagana n’ibindi bigo Nderabuzima byegereye umujyi kuko byo ababigana bakiri bake kandi bifite ubushobozi bwo kubakira.
Kuri ubu Akarere ka Musanze gafite Ikigo Nderabuzima muri buri murenge mu mirenge 15 ikagize.


text:
Mu minsi ishize twabagejejeho inkuru yavugaga k’umushumba w’itorero ryitwa End Times Disciples Ministries rikorera mu gihugu cy’Afurika y’Epfo. Uyu mugabo witwa Penuel Mnguni, yahigishwaga uruhindu nyuma y’ibikorwa bitangaje yakoreraga abayoboke b’itorero rye, aho yabahaga inzoka bakazirya ari nzima, kubanywesha peterori, kubashyira mu byatsi bakarisha nk’amatungo, kwambika ubusa bamwe mu bayoboke b’idini rye n’ibindi bitandukanye.
Ibikorwa by’uyu Pasitori ntibyavuzweho rumwe n’abantu batandukanye muri kiriya gihugu ndetse na handi kw’isi, kugeza aho byemejwe ko agomba gufatwa agakurikiranwa mu mategeko akisobanura kuri byo bikorwa byafatwaga nk’amahano ndetse no kubangamira imyizerere ya rubanda.
Nkuko tubikesha Daily Sun SA, imbaga y’abaturage itari yishimiye ibikorwa by’uyu mupasiteri udatinya no guha abayoboke b’idini rye imyenda y’imbere bakayirya, bateye urusengero rwe barutwikana uburakari bukomeye ndetse nawe ntibamusiga kuko bamukubise bikomeye, banamubohana nabamwe mu bayoboke b’iryo dini.
Umugambi wari umwe: Gusenya urusengero rw’iryo torero rugashiraho burundu
Iki gitero simusiga cyagabwe n’imbaga y’abaturage bayobowe n’itsinda ry’urubyiruko rutavugirwamo mu guharanira ukwishyira ukwizana mu bukungu. Mnguni wari umaze igihe ari mubwihisho nyuma yuko abaturage batangaje ko batishimira imikorere ye, ubu urusengero rwe rwabarizwaga ahitwa Soshanguve muri Tshwane mu gihugu cya Afurika y’Epfo rwaratwitswe mu minsi ishize rurashya rwose rurakongoka.
Urusengero abaturage bararutwitse rurakongoka
Nkuko ababyiboneye babivuga, bemeza ko n’abamwe mubayoboke b’iryo dini batorohewe na rubanda kuko nabo baba barakubiswe ndetse bakabohwa kugeza polisi ihosheje uwo muraba simusiga.
Penuel Mnguni mu mezi abiri ashize byari byavuzwe ko yaba yarohereje imyuka y’inzoka mubayoboke b’idini rye, agahita aberekeza muri Nigeriya, mu gihe hari n’andi makuru avuga ko yaba yaragiye ahindura abateranira muri ryo torero kuba intama.
Ese wowe ibikorwa nk’ibi ubitekerezaho iki? N’imbaraga z’Imana cyangwa hari izindi mbaraga zibyihishe inyuma?


text:
Rubyiruko, “mukomeze gusohoza agakiza kanyu”
“Nk’uko buri gihe mwumviraga, . . . mukomeze gusohoza agakiza kanyu mutinya kandi muhinda umushyitsi.”—FILI 2:12.
1. Kuki kubatizwa ari ngombwa? (Reba ifoto ibimburira iki gice.)
BURI mwaka, habatizwa abantu babarirwa mu bihumbi. Benshi muri bo ni ingimbi n’abangavu ndetse n’abataragera muri icyo kigero. Bashobora kuba bararezwe n’ababyeyi b’Abakristo. Ese uri umwe muri bo? Niba ari ko biri, uri uwo gushimirwa rwose. Abakristo basabwa kubatizwa kugira ngo bazabone agakiza.—Mat 28:19, 20; 1 Pet 3:21.
2. Kuki utagombye gutinya kwiyegurira Yehova?
2 Iyo ubatijwe, Yehova atangira kuguha imigisha myinshi, ariko nanone bituma ugira izindi nshingano. Izihe? Igihe wabatizwaga, uwatanze disikuru y’umubatizo yarabajije ati: “Bishingiye ku gitambo cya Yesu Kristo, mbese mwihannye ibyaha byanyu kandi mwiyegurira Yehova kugira ngo mukore ibyo ashaka?” Warashubije uti: “Yego,” kandi ibyo byagaragazaga ko wiyeguriye Yehova. Wamusezeranyije ko uzamukunda kandi ugashyira ibyo ashaka mu mwanya wa mbere. Iryo ni isezerano rikomeye rwose. Ese wagombye kubyicuza? Oya rwose. Ntuzigera wicuza ko wemeye ko Yehova akuyobora. Iyo umuntu atayoborwa na Yehova, aba ayoborwa na Satani. Satani ntashishikajwe n’uko wabona agakiza. Ahubwo yakwishimira ko umufasha kwigomeka ku butegetsi bw’ikirenga bwa Yehova, ukabura ubuzima bw’iteka.
3. Kuba wariyeguriye Yehova byatumye ubona iyihe migisha?
3 Ariko noneho tekereza imigisha wabonye bitewe n’uko wiyeguriye Yehova ukabatizwa. Ubu ushobora kuvugana ikizere uti: “Yehova ari mu ruhande rwanjye, sinzatinya; umuntu wakuwe mu mukungugu yantwara iki” (Zab 118:6)? Nta kintu gitera ishema nko kuba mu ruhande rwa Yehova kandi akaba akwemera!
INSHINGANO IKUREBA KU GITI CYAWE
4, 5. (a) Kuki kwiyegurira Yehova ari inshingano ikureba ku giti cyawe? (b) Abakristo bose bahangana n’iki?
4 Iyo umaze kubatizwa, ubucuti ufitanye na Yehova ntibuba bushingiye ku babyeyi bawe. Nubwo uba ukibana na bo, ni wowe ugomba kugira icyo ukora kugira ngo uzabone agakiza. Kuki wagombye guhora ubizirikana? Ni ukubera ko udashobora kumenya ingorane uzahura na zo mu gihe kiri imbere. Urugero, niba warabatijwe utaraba ingimbi cyangwa umwangavu, birashoboka cyane ko numara kuba ingimbi cyangwa umwangavu uzahura n’ingorane ziterwa n’ihindagurika mu byiyumvo n’amoshya y’urungano. Hari umwangavu wavuze ati: “Ubusanzwe umwana w’Umuhamya wa Yehova ntababazwa n’uko ku ishuri atarya gato yo kwizihiza umunsi mukuru w’amavuko. Ariko nyuma y’imyaka mike, igihe irari ry’ibitsina riba ritangiye kuba ryinshi, aba agomba kurushaho kwemera adashidikanya ko kumvira amategeko ya Yehova ari byo byiza cyane.”
5 Icyakora abakiri bato si bo bonyine bahura n’ibigeragezo. N’ababatijwe ari bakuru bashobora guhura n’ibigeragezo batari biteze. Ibyo bigeragezo bishobora kuba bifitanye isano n’ibibazo by’urushako, uburwayi cyangwa akazi. Mu by’ukuri, twaba tukiri bato cyangwa turi bakuru, twese duhangana n’ibintu bidusaba kubera Yehova indahemuka.—Yak 1:12-14.
6. (a) Ni mu buhe buryo kwiyegurira Yehova ari isezerano ridakuka? (b) Mu Bafilipi 4:11-13 hatwigisha iki?
6 Guhora wibuka ko isezerano wasezeranyije Yehova ridakuka, bizagufasha gukomeza kumubera indahemuka. Wabwiye Umutegetsi w’Ikirenga w’ijuru n’isi ko uzakomeza kumukorera nubwo inshuti zawe cyangwa ababyeyi bawe bamutera umugongo (Zab 27:10). Ingorane wahura na zo uko zaba zimeze kose, jya winginga Yehova aguhe imbaraga kugira ngo usohoze ibyo wamusezeranyije.—Soma mu Bafilipi 4:11-13.
7. Gukomeza gusohoza agakiza kawe ‘utinya kandi uhinda umushyitsi’ bisobanura iki?
7 Yehova yifuza ko uba inshuti ye. Icyakora ugomba kugira icyo ukora kugira ngo ubungabunge ubwo bucuti, kandi uzabone agakiza. Mu Bafilipi 2:12 hagira hati: “mukomeze gusohoza agakiza kanyu mutinya kandi muhinda umushyitsi.” Ayo magambo agaragaza ko ugomba gutekereza icyo wakora kugira ngo ukomeze kugirana na Yehova ubucuti, kandi ukomeze kumubera indahemuka nubwo wahura n’ibigeragezo. Ntugomba gukabya kwiyiringira kuko hari n’abagaragu b’Imana baba bamaze igihe ari indahemuka ariko bakagwa. None se wakora iki ngo uzabone agakiza?
KWIGA BIBILIYA NI INGENZI
8. Kwiga Bibiliya bikubiyemo iki? Kuki ari ingenzi?
8 Kugirana ubucuti na Yehova bisaba ko umutega amatwi kandi ukamuvugisha. Kwiyigisha Bibiliya ni bwo buryo bw’ibanze utegamo amatwi Yehova. Bikubiyemo gusoma Ijambo ry’Imana n’ibitabo by’imfashanyigisho za Bibiliya no gutekereza ku byo dusoma. Jya uzirikana ko kwiga Bibiliya atari ugufata ibintu mu mutwe nk’uwigira ikizamini cyo mu ishuri. Ahubwo ni ugukora ubushakashatsi kugira ngo umenye ibintu bishya utari uzi biranga kamere ya Yehova. Ibyo bizagufasha kwegera Imana kandi na yo izakwegera.—Yak 4:8.
9. Ni ibihe bikoresho byagufashije kwiyigisha?
9 Umuryango wa Yehova waduhaye ibikoresho bishobora kugufasha kwiyigisha neza. Urugero, ku rubuga rwa jw.org, mu gice kigenewe “Urubyiruko,” hari “Imyitozo ishingiye kuri Bibiliya” ishobora kugufasha kuvana amasomo ku nkuru zo muri Bibiliya. Nanone hari imfashanyigisho zifite umutwe uvuga ngo: “Ni iki mu by’ukuri Bibiliya yigisha?” zishobora kugufasha kurushaho kwemera ko ibyo wizera ari ukuri. Izo mfashanyigisho zishobora kugufasha kumenya uko wasobanurira abandi ibyo wizera. Ibindi bitekerezo byagufasha kwiyigisha, biboneka mu ngingo isobanura icyo wakora kugira ngo urusheho kwishimira gusoma Bibiliya, yasohotse muri Nimukanguke! yo muri Mata 2009 (mu Gifaransa). Kwiyigisha no gutekereza ku byo wiga ni byo bizagufasha kubona agakiza.—Soma muri Zaburi ya 119:105.
ISENGESHO NI INGENZI
10. Kuki Umukristo agomba gusenga?
10 Iyo umuntu yiyigisha aba ateze amatwi Yehova, ariko iyo asenga, aba amuvugisha. Umukristo ntagomba kubona ko isengesho ari umuhango utagize icyo uvuze, cyangwa ko ari amagambo “atera ishaba,” avuga kugira ngo ibyo akora bigende neza. Ahubwo iyo usenga, uba uganira n’Umuremyi wawe. Yehova yifuza kumva ibyo umubwira. (Soma mu Bafilipi 4:6.) Mu gihe uhangayitse, Bibiliya ikugira inama yo ‘kwikoreza Yehova umutwaro wawe’ (Zab 55:22). Ese urabyemera? Iyo nama yagiriye akamaro abavandimwe na bashiki bacu benshi, kandi nawe ishobora kugufasha!
11. Kuki twagombye gushimira Yehova buri gihe?
11 Icyakora ntitugomba gusenga Yehova ari uko gusa hari icyo tumusaba. Bibiliya igira iti: “Mujye muba abantu bashimira” (Kolo 3:15). Hari igihe dushobora guheranwa n’ibibazo tukirengagiza imigisha myinshi dufite. Bityo rero, buri munsi uge ugerageza gutekereza ibintu nibura nka bitatu washimira Imana. Hanyuma, uge usenga Yehova umushimira. Umukobwa witwa Abigail wabatijwe afite imyaka 12, agira ati: “Numva ko Yehova ari we dukwiriye gushimira kuruta abandi bose mu isi no mu ijuru. Twagombye kumushimira buri gihe kubera ibintu byiza aduha. Hari umuntu wigeze kutwibutsa ikintu kiza, agira ati: ‘Ejo ndamutse mbyutse ngasanga mfite gusa ibintu nashimiye Yehova uyu munsi, nasanga mfite ibingana iki?’” *
IBYAKUBAYEHO NA BYO BIRAKWIGISHA
12, 13. Kuki ugomba gutekereza ku bintu byiza byose Yehova yagukoreye?
12 Umwami Dawidi wahuye n’ingorane nyinshi, yaravuze ati: “Nimusogongere mwibonere ukuntu Yehova ari mwiza. Hahirwa umugabo w’umunyambaraga umuhungiraho” (Zab 34:8). Uwo murongo ugaragaza ko tugomba gutekereza ku bintu byiza Yehova yadukoreye. Iyo usoma Bibiliya n’ibitabo byacu kandi ukajya mu materaniro, wumva inkuru ziteye inkunga z’ukuntu Imana yafashije abagaragu bayo gukomeza kuba indahemuka. Ariko uko ugenda ukura mu buryo bw’umwuka, uba ugomba kwibonera ibyo Yehova agukorera ku giti cyawe. Ese warasogongeye wibonera ukuntu Yehova agira neza?
13 Twese Abakristo twarasogongeye, twibonera ukuntu Yehova agira neza. Twasogongeye igihe yatwireherezagaho akaturehereza no ku Mwana we. Yesu yaravuze ati: “Nta muntu ushobora kuza aho ndi, keretse arehejwe na Data wantumye” (Yoh 6:44). Ese nawe wumva Imana yarakwireherejeho? Umwana ashobora gutekereza ati: “Yehova yireherejeho ababyeyi bange, nge ndabakurikira gusa.” Ariko igihe wiyeguriraga Yehova ukabatizwa, wari ugaragaje ko ufitanye na we ubucuti bwihariye. Ubu akuzi neza. Bibiliya igira iti: “niba umuntu akunda Imana, uwo muntu aba azwi na yo” (1 Kor 8:3). Buri gihe jya uha agaciro umwanya ufite mu muryango wa Yehova.
14, 15. Umurimo wo kubwiriza ugufasha ute kugira ukwizera gukomeye?
14 Nanone iyo ubonye ukuntu Yehova agushyigikira mu murimo wo kubwiriza, uba usogongera ukibonera ukuntu agira neza. Ibyo ushobora kubibona nko mu gihe ubwiriza mu ruhame cyangwa ku ishuri. Hari abatinya kubwiriza abo bigana. Ushobora kuba uzi impamvu. Ntuba uzi neza uko bari bubyakire. Bishobora kurushaho kugorana iyo ugomba kuvugira imbere y’abantu benshi. None se ni iki cyagufasha?
15 Jya ubanza utekereze impamvu wemera ko ibyo wizera ari ukuri. Niba imfashanyigisho zo ku rubuga rwa jw.org ziboneka mu rurimi rwawe, jya uzikoresha. Zagenewe kugufasha gutekereza ku byo wizera, impamvu ubyizera n’uko wabisobanurira abandi. Iyo wemera udashidikanya ko ibyo wizera ari ukuri kandi ukaba witeguye neza, wumva wifuza kubibwira abandi.—Yer 20:8, 9.
16. Ni iki cyagufasha kutagira ubwoba mu gihe ubwira abandi ibyo wizera?
16 Icyakora niyo waba witeguye, ushobora gutinya kuvuga ibyo wizera. Mushiki wacu ufite imyaka 18 wabatijwe afite imyaka 13, agira ati: “Ibyo nizera ndabizi, ariko hari igihe kubona amagambo nakoresha mbivuga bingora.” Iyo mbogamizi ayitsinda ate? Agira ati: “Ngerageza kuba umuntu usanzwe. Abanyeshuri twigana bavuga ibyo baba bakoze nta cyo bishisha. Nange numva ngomba kubigenza ntyo. Ni yo mpamvu mvuga nihitira, wenda nti: ‘Nari nagiye kwigisha umuntu Bibiliya, nuko . . . ’ Hanyuma, nkomeza mvuga inkuru nashakaga kuvuga. Nubwo iyo nkuru ubwayo iba iterekeza kuri Bibiliya, inshuro nyinshi ituma abandi bagira amatsiko, bagashaka kumenya uko nigisha Bibiliya. Hari n’igihe bambaza ibibazo. Iyo nkoresheje ubwo buryo, birushaho kunyorohera. Nyuma yaho, numva nisanzuye!”
17. Ni iki kindi cyagufasha kubwira abandi ibyo wizera?
17 Iyo wubaha abandi kandi ukabagaragariza ko ubitayeho, na bo barakubaha kandi bakakwitaho. Olivia ufite imyaka 17 wabatijwe ataraba umwangavu agira ati: “Buri gihe natinyaga ko nimvuga ibya Bibiliya, abandi batekereza ko ngendera mu kigare.” Icyakora nyuma yaho yatangiye guhindura imitekerereze. Aho kugira ngo ahangayikishwe n’uko abandi bamubona, yaratekerezaga ati: “Abakiri bato benshi ntibazi Abahamya ba Yehova. Nta bandi Bahamya bazi uretse twe. Bityo rero, uko twitwara bishobora kugena uko bakira ibyo tubabwira. None se twakora iki niba tugira amasonisoni, kuvuga ibyo twizera bikaba bitugora, twajya no kuvuga tukagira ipfunwe? Icyo gihe, bashobora gutekereza ko tudaterwa ishema n’uko turi Abahamya. Bashobora no kutitabira ibyo tubabwira bitewe n’uko natwe tutifitiye ikizere. Ariko iyo tuvuga ibyo twizera twifitiye ikizere, tukabivuga nk’uko tuganira mu buzima busanzwe, barushaho kutwubaha.”
MUKOMEZE GUSOHOZA AGAKIZA KANYU
18. Wakora iki ngo usohoze agakiza kawe?
18 Nk’uko twabibonye, gusohoza agakiza kacu ni inshingano ikomeye. Bikubiyemo gusoma Ijambo ry’Imana no kuritekerezaho, gusenga Yehova no gutekereza ku bintu byiza yagukoreye. Nukora ibyo byose uzarushaho gushimangira ubucuti ufitanye na Yehova. Ibyo bizatuma ugira ubutwari bwo kuvuga ibyo wizera.—Soma muri Zaburi ya 73:28.
19. Kuki ugomba gushyiraho umwete ugasohoza agakiza kawe?
19 Yesu yaravuze ati: “Umuntu nashaka kunkurikira yiyange, afate igiti cye cy’umubabaro maze akomeze ankurikire” (Mat 16:24). Koko rero, Umukristo wese ushaka gukurikira Yesu, agomba kwiyegurira Yehova kandi akabatizwa. Ibyo bizaguhesha imigisha muri iki gihe, kandi bizaguheshe ubuzima bw’iteka mu isi nshya y’Imana. Ubwo rero, ufite impamvu zumvikana rwose zo gushyiraho umwete, ugakomeza gusohoza agakiza kawe.
^ par. 11 Niba wifuza ibindi bitekerezo, reba “Ibibazo urubyiruko rwibaza—Kuki nagombye gusenga?,” hamwe n’urupapuro rw’imyitozo bijyanye kuri jw.org.


text:
ISOMO RYA MBERE
Igitabo cy’Ibyakozwe n’Intumwa (Intu 1, 1-11)
1Tewofili we, mu gitabo cyanjye cya mbere nanditse ibyo Yezu yakoze n’ibyo yigishije byose, kuva mu ntangiriro 2kugera ubwo ajyanywe mu ijuru, amaze guha intumwa yari yaritoreye amabwiriza ye, abigirishije Roho Mutagatifu. 3Ni na bo yari yariyeretse nyuma y’ibabara rye ari muzima, abihamya akoresheje ibimenyetso byinshi. Nuko ababonekera mu minsi mirongo ine, abaganirira iby’Ingoma y’Imana.
4Igihe yariho asangira na bo, abategeka ko batazatirimuka i Yeruzalemu, ahubwo ko bazahategerereza ibyo Imana Data yasezeranye. Arababwira ati «Ni na byo mwanyumvanye : 5ngo Yohani yabatirishije amazi, naho mwebwe muzabatirizwa muri Roho Mutagatifu nyuma y’iminsi mikeya.»6Nuko bakaba bateraniye hamwe, maze baramubaza bati «Nyagasani, ubu se ni ho ugiye kubyutsa ingoma ya Israheli?» 7Arabasubiza ati «Si mwebwe mugenewe kumenya ibihe n’amagingo Data yageneye ubutegetsi bwe bwite, 8ahubwo mugiye guhabwa imbaraga za Roho Mutagatifu uzabazamo, bityo muzambere abahamya i Yeruzalemu, muri Yudeya yose no muri Samariya, ndetse no kugera ku mpera y’isi.»
9Amaze kuvuga atyo azamurwa mu ijuru bamureba, maze igicu kiramukingiriza ntibongera kumubona. 10Uko bagahanze amaso ejuru Yezu amaze kugenda, babona abantu babiri bambaye imyambaro yererana bahagaze iruhande rwabo. 11Barababaza bati «Yemwe bagabo b’i Galileya, ni iki kibahagaritse aho mureba mu ijuru ? Yezu uwo ubavanywemo akajyanwa mu ijuru, azaza nk’uko mumubonye ajya mu ijuru.»
ZABURI (Zab 47 (46), 2-3, 6-7, 8-9)
Inyik/ Imana izamutse bayiha impundu,
Uhoraho azamutse avugirwa n’impanda.
Miryango mwese nimukome yombi,
musingize lmana mu rwamu rw’ibyishimo,
kuko Uhoraho, Umusumbabyose ari Ruterabwoba,
akaba Umwarni w’igihangange ku isi yose. “
Imana izamutse bayiha impundu,
Uhoraho azamutse avugirwa n’impanda.
Nimucurangire Uhoraho, nimucurange !
Nimucurangire Umwami wacu, nimucurange !
Kuko Imana ari yo mwami w’isi yose ;
nimucurange mwimazeyo mubyamamaze.
Uhoraho ni Umwami ugenga amahanga,
Imana itetse ku ntebe yayo yuje ubutungane.
ISOMO RYA KABIRI
Ibaruwa Mutagatifu Pawulo Intumwa yandilie Abanyefezi (Ef 4,1-16)
Bavandimwe, 1ubu rero jyewe uri ku ngoyi nzira Nyagasani, ndabinginga ngo mugenze mu buryo bukwiranye n’ubutore bwanyu: 2nimubane mu rukundo, murangwe n’ubwiyoroshye, n’ituze n’ubwiyumanganye, mwihanganirane muri byose, 3kandi mwihatire kugumana umutima umwe ubahuza mu mahoro.
4Nk’Uko Umubiri ari umwe na Roho akaba umwe, ni na ko mwahamagariwe gusangira ukwizera kumwe. 5Nyagasani ni umwe, ukwemera ni kumwe, batisimu ni imwe; 6n’lmana ni imwe Yo Mubyeyi wa bose, usumba bose, agakorera muri bose kandi agatura muri bose.
7Buri wese muri twe yahawe ingabire ye bwite, uko Kristu yayimugeneye. 8Ni cyo gituma mu Byanditswe hari ahavuga ngo «Yarazamutse atumbagira ashoreye imbohe, maze aha abantu ingabire». 9Kuba yarazamutse bivuga iki, atari uko yabanje kumanuka akagera ku isi yacu? 10Uwari waramanutse ni na We wazamutse mu bushorishori bw’ijuru kugira ngo aganze muri byose. 11Ni na We wahaye bamwe kuba intumwa, abandi abaha kuba abahanuzi, abandi abaha kuba abogezabutumwa, abandi abaha kuba abashumba cyangwa se abigisha. 12Nguko uko yatunganyije abatagatifujwe be, anabategurira gukomeza umurimo bashinzwe wo kungura umubiri wa Kristu, 13kugeza igihe twese tuzunga ubumwe mu kwemera no mu kumenya Umwana w’Imana, tukazaba abantu bashyitse bageze ku rugero ruhamye, ruyingayinga igihagararo cya Kristu.
14Ubwo rero ntituzaba tukiri abana basabayangwa, maze ngo twangaranwe n’umuyaga ubonetse wose w’inyigisho ziturutse ku buhendanyi bw’abantu no ku buriganya bwabo bubayobya. 15Ahubwo nitubaho mu rukundo rutaryarya, tuzakura kandi twiyongere ubudahwema twifatanyije na Kristu utubereye umutwe. 16Ni We uha umubiri wose gutera hamwe mu ngingo nyinshi ziwugize, zikawutunga, zikawucunga, buri rugingo ku rugero rwarwo, akanawuha gukura no kwiyubaka mu rukundo.
IBANGONDIRIMBO RI1IZA IVANJILI (Zab 47 (46), 6a.10d)
Alleluya Alleluya.
Imana izamutse bayiha impundu,
yatumbagiye hejuru ya byose.
Alleluya.
IVANJILI
+ Mariko (Mk 16, 15-20)
Yezu amaze kuzuka yabonekeye ba Cumi n’umwe, arababwira ati 15«Nimujye mu isi hose, mwamamaze Inkuru Nziza mu birernwa byose. 16Uzemera akabatizwa azakira; utazemera azacibwa. 17Dore kandi n’ibimenyetso bizaranga abazaba bemeye: mu izina ryanjye bazirukana roho mbi, bazavuga indimi nshya, 18bazafata inzoka; nibagira kandi icyo banywa cyica nta cyo kizabatwara; bazaramburira ibiganza ku barwayi bakire.» 19Nuko Nyagasani Yezu amaze kubabwira atyo ajyanwa mu ijuru, maze yicara iburyo bw’lmana. 20Naho bo bajya kwigisha hose. Nyagasani yabibafashagamo, kandi ijambo ryabo akarikomeresha ibimenyetso byariherekezaga.


text:
Welcome to WordPress.com. This is your first post. Edit or delete it and start blogging!
-
Search It!
-
Recent Entries
- Imvaho Nshya-Byumba: Bamubyaje umwana bamusigamo ibikoresho
- Views about the new law reducing the penalization of abortion. Collected via sms and facebook during Umunsi Ukeye Show on City Radio October 17, 2011
- Kuki impinja zikunda kurira iyo ijoro rikubye?
- Inyota, imbeho, ubushyuhe n’ubukonje, impamvu zituma uruhinja rurira
- Gusonza, imwe mu mpamvu zituma uruhinja rurira
- Ikibazo cyo mu mutwe cya ba rutwitsi
- Down Syndrome: Ubumâra akenshi buterwa n’uko ubufite nyina yamusamye akuze
- Kuki uruhinja iyo rukigera ku isi ruhita rurira ?
- Iryamukuru: Uryama wubitse inda? Ntutuje mu bitekerezo!
- Byerekana iki niba kugira ngo ubone ibitotsi ukunda kuryamira urubavu ukanisegura ikiganza ku itama ?
-
Links


text:
Nuko abo mu muryango we baramubwira bati “ Banguka rwose dore wahereye kare witegura, wikomeza kuducyerereza.”
Nyamukobwa akomeza kwitinza mu nzu ibi by’abageni kandi bagombaga kumushyingira ahantu kure. Bagarutse kumubwira ko yabakerereje arabasubiza ati “ Nimwihute mwebwe muri bugaruke naho njye mundeke.”
2.Umugabo yatashye yasinze, ageze mu cyumba cye asanga mu buriri harimo abantu babiri, aho gusangamo umugore we nk’uko byari bisanzwe. Nuko ahita atekereza ko uwa kabiri ari undi mugabo waje kumuca inyuma, ni ko gufata ikibando ahondagura abari baryamye bigeze aho yigira inama yo kuzana amazi ngo abatwike.
Ageze mu gikoni asanga umugore we ariho aryamye, nuko aramubwira ati "Uyu munsi naryamye hano; ababyeyi bawe badusuye mbaraza mu cyumba cyacu, nizere ko wabasuhuje.”
3.Umukobwa : Cheri unywa inzoga?
Umusore: Yego.
Umukobwa: Inshuro zingahe ku munsi?
Umusore: Amacupa atatu ku munsi kandi inshuti zanjye zaguha ubuhamya.
Umukobwa: Icupa rimwe rigura angahe?
Umusore: Amake ni amafaranga 600 muri butiki muri hoteli ni 1000
Umukobwa: Hashize igihe kingana iki unywa inzoga?
Umusore: Imyaka 20
Umukobwa : Icupa rimwe rigura amafaranga 600 kandi unywa amacupa atatu, bivuze ko unywera ibihumbi 54 ku kwezi. Sibyo?
Umusore: Ati wabimenye rwose
Umukobwa: Ubwo rero unywera ibihumbi 648 ku mwaka. Bivuze ko mu myaka 20 umaze kunywera 12 960 000. Sibyo?
Umusore: Yego
Umukobwa: Wari uzi ko muri ayo mafaranga ubariyemo n’inyungu washoboraga kuba waraguze Mercedes Benz?
Umusore: Ese wowe unywa inzoga?
Umukobwa : Oya
Umusore: Mercedes Benz yawe iparitse hehe?


text:
ISOMO RYA MBERE
Igitabo cy’Iyimukamisiri (Iyim 20, 1-17)
Ku musozi wa Sinayi, 1Imana ivuga aya magambo yose iti 2«Ni jyewe Uhoraho Imana yawe wagukuye mu gihugu cya Misiri, mu nzu y’ubucakara: 3Nta mana zindi uzagira kereka jyewe. 4Ntuzikorere ishusho ry’iribazanyo cyangwa se ikindi kibonetse cyose; cyaba gisa n’ibiri hejuru mu kirere cyangwa n’ibiri hasi ku isi, cyangwa se n’ibiri mu mazi akikije isi. 5Ntuzapfukame imbere y’ibyo bigirwamana kandi ntuzabiyoboke;kuko Imana yawe ari jyewe Uhoraho, nkaba Imana ifuha, ihanira icyaha cy’ababyeyi mu bana babo, kugeza mu gisekuna cya gatatu no mu cya kane cy’abanyanga, 6nyamara abankunda bagakurikiza amategeko yanjye, mbagaragariza ubudahemuka bwanjye ingoma ibihumbi.
7Ntuzavuge izina ry’Uhoraho Imana yawe mu bintu by’amanjwe, kuko Uhoraho atazareka guhana uzaba yavuze izina rye mu bintu by’amanjwe.
8Urajye wibuka umunsi w’isabato, uwegurire Imana. 9Uzakore imirimo yawe yose mu minsi itandatu, 10naho uwa karindwi ni isabato y’Uhoraho Imana yawe; ntuzagire umurimo n’umwe ukora: ari wowe, ari umuhungu wawe, ari umukobwa wawe, ari umugaragu wawe, ari umuja wawe, ari itungo ryawe, ari n’ umusuhuke waje iwanyu, 11Kuko mu minsi itandatu Uhoraho yahanze ijuru n’isi, inyanja n’ibiyirimo byose, maze akaruhuka ku munsi wa karindwi. Ni cyo cyatumye Uhoraho aha umugisha umunsi w’isabato, akawiyegurira.
12Wubahe so na nyoko, kugira ngo uzarambe mu gihugu Uhoraho Imana yawe aguhaye.
13Ntuzice umuntu.
14Ntuzasambane.
15Ntuzatware umuntu ngo umugire uwawe ku ngufu.
16Ntuzavuge ibinyoma ubeshyera mugenzi wawe.
17Ntuzararikire inzu ya mugenzi wawe, ntuzararikire umugore wa mugenzi wawe, cyangwa umugaragu we cyangwa umuja we, cyangwa inka ye cyangwa indogobe ye, mbese ikintu cya mugenzi wawe icyo ari cyo cyose.»
ZABURI (Zab 19 (18), 8, 9,10,11)
Inyik/ Nyagasani, ni wowe ufite amagambo y’ubugingo bw’iteka.
Itegeko ry’Uhoraho ni indakemwa,
rikaramira umutima.
Amabwiriza y’Uhoraho ni amanyakuri,
abacisha make akabungura ubwenge.
Amateka y’Uhoraho araboneye,
akanezereza umutima.
Amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
kigahoraho iteka ryose.
Ibyo Uhoraho yemeje ni amanyakuri,
byose biba bitunganye.
Bikwiriye kwifuzwa kurusha zahabu,
kurusha ikirundo cya zahabu iyunguruye.
Biryohereye kurusha ubuki,
kurusha ubuki bw’umushongi bukiva mu binyagu!
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyakorinti (1 Kor 1, 22-25)
Bavandimwe, 22mu gihe Abayahudi bigomba ibitangaza, Abagereki bo bashimikiriye iby’ubuhanga, 23twebweho twamamaza Kristu wabambwe ku musaraba, bigashengura Abayahudi kandi bikitwa ibisazi ku Bagereki. 24Naho ku batowe, baba Abayahudi cyangwa Abagereki, Kristu uwo ni we bubasha bw’Imana n’ubuhanga bwayo. 25Kuko icyakwitwa ibisazi ariko giturutse ku Mana gitambutse kure ubuhanga bw’abantu, kandi icyakwitwa intege nke giturutse ku Mana gisumbye imbaraga z’abantu.
IBANGONDIRIMBO RIBANZIRIZA IVANJILI (Yh2,9)
Inyik/ Uragasingizwa Kristu, wowe Buhanga buhoraho bw’Imana Nzima.
Uragasingizwa Nyagasani.
Nimusingize Kristu Nyagasani;
kuko ari We ubusendere bwose bwa kameremana butuyemo
mu buryo bw’umubiri.
Uragasingizwa Kristu, wowe Buhanga buhoraho bw’Imana Nzima.
Uragasingizwa Nyagasani.
IVANJILI
+ Yohani (Yh 2, 13-25)
Muri icyo gihe, 13Pasika y’Abayahudi yari yegereje; Yezu azamuka ajya i Yeruzalemu. 14 Asanga mu Ngoro y’lmana hari abantu bahagurira ibimasa, n’intama n’inuma, n’abicaye bavunja ibiceri. 15Nuko aboha imigozi mo ikiboko bakubitisha, bose abasuka hanze y’Ingoro, yirukanamo n’intama n’ibimasa; anyanyagiza ibiceri by’abavunjaga, ahirika n’ameza yabo. 16Abwira abacuruzaga inuma ati «Nimuzikure aha ngaha; inzu ya Data mwiyigira inzu y’ubucuruzi!» 17Nuko abigishwa be bibuka ko handitswe ngo «Ishyaka mfitiye Ingoro yawe riramparanya.»
18Nuko Abayahudi baramubaza bati «Utanze kimenyetso ki gitumye wiha kugira utyo?» 19Yezu arabasubiza ati «Nimusenye iyi Ngoro, mu minsi itatu nzaba nongeye kuyubaka.» 20Abayahudi baramubwira bati «Kubaka iyi Ngoro byamaze imyaka mirongo ine n’itandatu, none wowe ngo wayihagarika mu minsi itatu?» 21lyo ngoro Yezu yavugaga, yari umubiri we. 22Amaze kuzuka ava mubapfuye, abigishwa be bibutse ko yari yarabivuze, nuko bemera Ibyanditswe, bemera n’ijambo Yezu yari yaravuze.
23Igihe yari i Yeruzalemu mu minsi mikuru ya Pasika, abantu benshi babonye ibimenyetso yatangaga bemera izina rye. 24Nyamara Yezu ubwe ntiyabizeraga kuko yari abazi bose, 25kandi ntiyari akeneye umuntu wo kumubwira ikiri muri muntu, kuko ubwe asanzwe azi imigambi ya buri muntu.


text:
Mukamunana Saidat yateye imbere abikesheje umwuga w’ubuvumvu.
Saidat ni umubyeyi w’imyaka 55, afite abana 12, atuye mu karere ka Nyagagatare, intara y’Uburasirazuba. Uyu mubyeyi ni umwe mu bagore bake cyane bishyize hamwe n’abagabo bagatangira korora ubuvumvu mu mwaka wa 2006, nyuma yo kwibumbira muri Koperative y’Abavumvu ba Mukama, COABIMU, mu magambo ahinnye y’igifaransa. Mu 2011 yatorewe kuba umujyanama mu Mpuzamahuriro y’Abavumvu mu Rwanda.
Mu gihe cyashize umwuga w’ubuvumvu wafatwaga nk’uw’abasaza. Abagore n’urubyiruko basaga n’abawuhejwemo. Zimwe mu mvugo zagaragaye nk’iziheza abagore mu buvumvu harimo nk’igira iti “iyo umugore akandagiye mu ruvumvu ari mu mihango inzuki zose zirapfa”. N’ubwo iyi myumvire ikomeje kugenda ihinduka, kugeza ubu umubare w’abagore bakora uyu mwuga uracyari hasi. Imibare igaragaza ko abagore 14% ari bo bakora ubuvumvu kuri ubu naho urubyiruko rukaba 12%.
Icyatinyuye Mukamunana
“Mu buvumvu nta kwahira nta kuvoma bibamo, yewe nta n’ubutaka bunini bisaba. Icyo usabwa ni ukwagika umuzinga wawe ubundi ukajya uwukurikirana,” ng’uko uko Mukamunana asobanura impamvu yinjiye muri uyu mwuga. Ku bijyanye n’imyumvire na za kirazira zahezaga igitsinagore muri uyu mwuga, Mukamunana we avuga ko yabonaga atagomba gusigara inyuma mu iterambere mu gihe bandi bibumbiraga mu makoperative. Agira ati “nk’abadamu natwe twagombaga kureba uko twatera imbere”.
Aho yavuye n’aho ageze
Mukamunana avuga ko yagiye azamuka ku buryo bushimishije kuva aho yinjiriye mu buvumvu. Kugeza ubu mu bana be 12, babiri bari mu mashuri abanza naho batatu bari mu yisumbuye ; naho babiri bamaze kurangiza ayisumbuye. Ubu ateganya ko umwaka utaha azatangira kurihira umwe muri kaminuza. Agira ati “Byose mbikesha ubuvumvu kuko ari bwo nazamukiyeho.
Ati “Ubu nifitiye n’imizinga yanjye ku ruhande. Yose uko ari itanu nyivanamo nibura ibihumbi 40 buri kwezi, ni ukuvuga 120,000Fr ku gihembwe”. Avuga ko yahereye kuri aya mafaranga agokora n’ubuhinzi bw’inyanya, ubworozi bw’inkwavu arazamuka yigurira inka, ndetse nyuma ashobora no kubaka inzu abamo n’umuryango we.
Mukamunana ari aho yororerainkwavu
“Narakomeje ubu maze no gutera intambwe mu bworozi bw’inkoko kuko nshobora kugurisha imishwi igera ku 1000 iyo zaturaze kandi byose nabikomoye ku buvumvu.”
Mukamunana ari aho yororera inkoko
Mukamunana avuga kandi ko ibyo yashoboye kugeraho byose abikesha gufatanya no kuzuzanya n’umugabo we bamaranye imyaka 38. “Byose tuba turi kumwe, ikindi kandi turi intangarugero mu murenge wa Mukama mu ngo zibanye neza”.
Uko yafashijwe na Coperative
Mukamunana avuga ko muri koperative yabo batangiye harimo abagore babiri gusa ariko ubu ngo n’abandi bagiye baza bamaze kubona ko bagenzi babo bagenda batera imbere. Asobanura ko abagore basaga 40 bamaze kwinjira muri koperative mu banyamuryango 224 bagize COABIMU bose.
Kuri ubu COABIMU ifite imizinga 80 ya kijyambere, 65 irimo inzuki, bakagira n’iya gakondo 10 bafatiramo inzuki.
Akomeza avuga ko koperative yaguriye buri munyamuryango telephone igendanwa, ihene imwe yo korora mu rugo, kugura amatungo, ndetse ngo bahabwa n’inguzanyo yo gukemura ibibazo nko kurihira abana amashuri, no kwikorera utundi dushinga tubyara inyungu.
Abavumvu bo muri COABIMU baterwa inkunga na ADRA Rwanda mu kubaha amahugurwa ndetse n’ibikoresho binyuranye nk’imizinga, n’imashini iyungurura ubuki. Abanyamuryango bemeza ko amahugurwa yabafashije cyane kuko ubumenyi bakuyemo ari bwo bakigenderaho.
http://agasaro.com/spip.php?article1194


text:
Simon, izina ry’umuntu wanga kuba wenyine
Simon ni izina rihabwa umwana w’umuhungu, rifite inkomoko mu Giheburyi ku izina Shim’on risobanura Uwasubijwe n’Imana , cyangwa uwumviswe n’Imana.
Bimwe mu biranga ba Simon
Simon ni umuntu udakunda ikigare ariko kandi udakunda ubuzima bwa wenyine, aba ashaka kuba ari kumwe n’abandi.
Yanga kwihererana ibintu, niyo mpamvu aba ashaka abo babiganiraho bakungurana ibitekerezo.
Ntago akunda gukora ikintu ngo kuko abantu bose aricyo bakoze, akunda kwigenga ariko yanga kuba wenyine aba ashaka umuntu yumva yakwizera.
Aha agaciro umuryango, ibyo bigatuma akora uko ashoboye kose kugira ngo umuryango we ubeho wishimye.
Akunda kuba ahantu heza, ku buryo abantu bavuga bati dore kwa runaka akumva hamuteye ishema.
Iyo agize umujinya Simon araceceka kuko watuma akora ibintu bibi aramutse avuze.
Akunda umugore umutetesha, umumenyera buri kintu cyose nkuko nawe aba abikora.
Yanga umuntu umutota cyangwa umubwiriza ngo kora iki,we abashaka kwiyobora agakora uko abyumva
Iyo akiri umwana ,aba agomba gutozwa kwisanzura ku bandi no gusaranganya n’abagenzi be kuko aba yikubira cyane.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
USA: Adrien Misigaro na Willy Uwizeye bazagaragara mu giterane “ Rwanda Rwandan Christian Convention 2017” Kigamije kwimikaza ubumwe n’ ubwiyunge
Yanditswe na Imanishimwe Dieudonne September 1, 2017
Muri leta zunze ubumwe za Amerika mu Mujyi wa Day Ton hagiye kongera habera igiterane ngaruka mwaka ku nshuro ya 3 kizamara iminsi 3 guhera tariki ya 1- 3 Nzeri […]
Muri leta zunze ubumwe za Amerika mu Mujyi wa Day Ton hagiye kongera habera igiterane ngaruka mwaka ku nshuro ya 3 kizamara iminsi 3 guhera tariki ya 1- 3 Nzeri 2017 kiswe” Rwandan Christian Convention 2017” kizagargaramo abaramyi bakunzwe cyane nka Adrien Misigaro , Willy Uwizeye n’ aba Bishop bakomeye baturutse hiryano hino.
Rwandan Christian Convention n’ igiterane ngaruka mwaka gitegurwa n’ impuzamatorero y’ abanyarwanda baba mu bice bitandukanye byo muri Leta zunze ubumwe za Amerika kigamije kugarura ubumwe n’ ubwiyunge mu banyarwanda no kwigira hamwe ibyarushaho guteza imbere u Rwanda banimakaza urukundo
Muri uyu mwaka wa 2017 igiterane Rwandan Christian Convention 2017 gifite intego dusanga mu gitabo cy’ itangiro 12: 2 hagira hati “Nzaguhindura ubwoko bukomeye, nzaguha umugisha, nzogeza izina ryawe, uzabe umugisha.] I will bless u descendants and Bullid Them into a Great Nation ] bakaba bazagendera kandi mu cyanditse dusanga muri Zaburi 33: 12 havugango” Hahirwa ishyanga rifite Uwiteka ho Imana yaryo, Ubwoko yitoranirije kuba umwandu we.”
Iki giterane ngaruka mwaka kibanda cyane mu kwimakaza ubumwe n’ ubwiyunge bagasobanukirwa ko ari benekanyarwanda bose none kandi bagakangurirwa kwimakaza urukundo nyarwo rwa Kristo rugashyirwa mu bikorwa nkuko tubisabwa n’ ijambo ry’ Imana ,ko dukwiriye gukunda bagenzi bacu nkuko twikunda , kibanda kandi ku gusengera abanyarwanda byumihariko abayobozi bakuru b’ igihugu cy’ u Rwanda .
Mu kiganiro ikinyamakuru ibyiringiro.rw cyagiranye n’ umuyobozi mukuru wa RCC(Rwandan Christian Convention ) Pastor Bayingana Assumpta yadutangarije byinshi kuri iki giterane cya Rwandan Christian Convention 2017 kizamara iminsi 3
yagize ati :” ni byo koko iki giterane kizatangira tariki ya 1-3 Nzeri 2017 kibere muri Leta zunze ubumwe za Amerika mu mujyi wa Day ton ohio kizaba kibaye kunshuro yacyo ya 3 , aho gihuza abanyarwanda baba mu bice bitandukanye byo ku mugabane wa Amerika . tuzaba dufite intego dusanga muri Zaburi 33:12 havugango” Hahirwa ishyanga rifite Uwiteka ho Imana yaryo, Ubwoko yitoranirije kuba umwandu we “.
KANDA HANO UREBE UBUTUMWA BUTUMIRA ABASHAKA KWITABIRA IKI GITERANE
Tumubajijie umusaruro kimaze gutanaga yatangarije ko iki giterane kimaze kugarura ubumwe n’ ubuvandimwe mu banyarwanda baba kuri uyu mugabane ,benshi bakaba barakize ibikomere byo mu mutima uyu musaruro ukaba ugeze kurwego rushimishije .
Igiterane Rwanda Christian Convention 2017 kizitabirwa b’ abakozi b’ Imana bakomye nka Bishop John Rucyahana uzaturuka mu Rwanda , Pasiteur Chantal Mudahogora uzaturuka muri Canada , Pastor Amon Kajabika ubarizwamuri Day ton Ohio na Bishop dusingizimana Enok, kizitabira kandi n’ abahanzi bakaba n’ abaramyi aribo Willy Uwizeye , Adrien Misigaro ,n’ itsinda rya gisubizo Ministries
Igiterane Rwandan Christian Convention 2017 kizabera muri Leta zunze ubumwe za Ameri mu mujyi wa Day Ton mu nzu yitwa 4555 Marshal Rd Kettering Ohio , kizatangira ku wa Gatanu Guhera isaa 4H 30- 9h 00Pm, ku wa Gatandatu
KANDA HANO UREBE UBUTUMWA BUTUMIRA ABASHAKA KWITABIRA IKI GITERANE
IBYIRINGIRO.RW